
2Consiliul Judeţean Galaţi şi Centrul Cultural Dunărea de Jos a organizat prima ediţie online a Concursului
Naţional de Arte Vizuale Nicolae Mantu (pictură şi grafică), un concurs care a ajuns la a paisprezecea
ediţie. Din păcate, noile condiţii de organizare au impus o ediţie online.
Concursul care omagiază personalitatea celui care a fost NICOLAE MANTU - „pictor reprezentativ” al
urbei noastre s-a adresat, în special, elevilor şcolilor de arte şi meserii din ţară. Tema concursului a fost
„AMINTIRI”.
S-au acordat premii la secţiunile pictură, grafică şi juniori.
Juriul alcătuit din personalităţi cunoscute din domeniul artei şi culturii: Ioan Tudor, Liviu Nedelcu şi Olimpia
Ştefan au desemnat următorii premianţi:
Pictură:
- marele premiu - Pasat Diana, Galaţi
- premiul I - Matieş Maria, Focşani
- premiul II - Liga Ioana, Brăila
- premiul III - Rizescu Emilia, Piatra Neamţ
- menţiune - Martinov Daniela, Oradea
Grafică:
- premiul I - Başturea Claudia, Sibiu
- premiul II - Berchi Diana, Baia Mare
- premiul III - Niculescu Veselu, Brăila
- menţiune - Novacovici Mihaela Anca, Timişoara
Juniori:
- premiul I - Dumitrescu Alessia, Galaţi
- premiul II - Adisia Grad, Arad
- premiul III - Hîrjabă Mihai David, Târgu Jiu
- menţiune - Andrei Ioana, Târgovişte
Vernisajul expoziţiei şi festivitatea de premiere au avut loc pe data de 23 aprilie 2021 în Sala Sergiu Dumitrescu
din strada Domnească 61.
Concursul Naţional de Arte Vizuale Nicolae Mantu
3Juriul Concursului Naţional de Arte Vizuale Nicolae Mantu (pictură şi grafică), 2021
Ioan Tudor, Liviu Nedelcu, Olimpia Stefan
Pasat Diana, Galati - Marele Premiu
Ritmuri

Niculescu Veselu, Brăila Berchi Diana, Baia Mare
5Concursul Naţional
de Arte Vizuale Nicolae
Mantu
Liga Ioana, Brăila
Alessia Dumitrescu
Adisia Grad
6Consiliul. Judeţean Galaţi şi Centrul Cultural Dunărea de Jos au sărbătorit Ziua Mondială a Cărţii (23
aprilie 2021) prin proiectul Galaţi: Citim şi Dăruim!
Astfel, Departamentul Editură din cadrul Centrului Cultural Dunărea de Jos a donat în jur de 2000 de
cărţi Bibliotecilor şi Căminelor Culturale din judeţul Galaţi. Volumele de beletristică, literatură pentru copii,
manuale de limbă engleză, albume de artă şi albume de tradiţii şi obiceiuri au ajuns în cinci localităţi din judeţul
Galaţi.
Această acţiune face parte dintr-un proiect mai amplu realizat de instituţia noastră cu ocazia Zilei
Mondiale a Cărţii intitulat Endless Book, Cărţi fără frontiere, proiect care a dotat bibliotecile şi şcolile din
Republica Moldova cu peste zece mii de volume în limba română în cei 5 ani de desfăşurare.
De asemenea, în ziua de 23 aprilie 2021, începând cu ora 10.00 primii 30 de vizitatori-cititori ai Centrului
Cultural şi colaboratorii permanenţi au primit câte o sacoşă cu cărţile editate de Centrul Cultural în anul 2020.
Galaţi: Citim şi Dăruim!
Ziua Mondială a Cărţii
23 aprilie 2021

8Profitând de vacanţa prelungită, Centrul Cultural „Dunărea de Jos” a venit către cei mici cu activităţi în aer
liber, pentru promovarea în rândul copiilor noştri a ocupaţiilor tradiţionale, în atmosfera satului de altădată.
Centrul Cultural „Dunărea de Jos”, instituţie de cultură subordonată Consiliului Judeţean Galaţi, a organizat
prin Serviciul Cercetare, Conservare şi Valorificare a Creaţiei şi Tradiţiei Populare, o tabără de creaţie în
domeniul artei populare, pentru copiii cu vârste cuprinse între 8-14 ani, la Muzeul Satului „Petru Caraman” şi
Muzeul Zonei Pescăreşti din judeţul Galaţi, situate în Pădurea Gârboavele.
În mai multe serii, între 12 şi 27 aprilie, copii din şcoli din judeţul Galaţi, cu rezultate bune la învăţătură, au
experimentat câteva dintre meşteşugurile din tradiţia populară îndrumaţi de specialişti din cadrul instituţiei
noastre sau de meşteri populari: olărit, cusături tradiţionale, confecţionare măşti, lucru la război de ţesut miniatural,
împletituri artizanale din fire şi fibre naturale, dans popular, pictură pe ouă cu motive tradiţionale.
Pe parcursul taberei, copiii au vizitat Muzeul Satului şi au afla informaţii despre personalităţi gălăţene din
domeniul etnografiei şi folclorului.
S-au bucurat de zile cu soare şi tradiţii populare la Muzeul satului copii din Vînători, Rădeşti, Smârdan şi Lieşti.
Şef Serviciul Cerecetare
Eugenia Notarescu
Tabăra de creaţie pentru copii
Muzeul Satului
Pădurea Gârboavele

1 mai 2011: Papa Ioan Paul al II-lea este
beatificat la Vatican de succesorul său, Papa Benedict
al XVI-lea.
1 mai 1923: S-a născut Ion Popescu-Gopo,
creatorul a nenumărate filme de desen animat în care
personajul principal era „omuleţul lui Gopo”, o creaţie
proprie care l-a făcut celebru. A câştigat, în 1957,
premiul “Palme d’or” la Festivalul Internaţional de Film
de la Cannes, Franţa, cu filmul de scurt metraj “Scurtă
istorie”.
2 mai 1519: A murit Leonardo da Vinci, cel
mai de seamă reprezentant al Renaşterii italiene din
perioada de apogeu a acesteia. Spirit universalist:
pictor, sculptor, arhitect, muzician, inginer, inventator,
anatomist, geolog, cartograf, botanist şi scriitor,
Leonardo da Vinci este considerat adesea cel mai de
seamă geniu din întreaga istorie a omenirii.
3 mai 1560: Diaconul Coresi şi Tudor diacul
încep tipărirea (până la 30 ianuarie 1561), la Braşov, a
primului „Tetraevangheliar” în limba română.
3 mai 1848: Are loc Marea Adunare
Naţională de Ia Blaj, în cadrul căreia românii ardeleni
au adoptat programul Revoluţiei române din
Transilvania, „Petiţiunea Naţională”.
3 mai 1469: S-a născut Niccolo Machiavelli,
scriitor, om politic şi istoric italian, reprezentant ilustru
al istoriografiei renascentiste.
4 mai 1646: Apare, la Iaşi, “Cartea
românească de învăţătură de la prăvilele împărăteşti
şi de la alte giudeţe”, primul cod de legi tipărit în limba
română.
4 mai 1949: Avionul în care se afla echipa
italiană de fotbal AC Torino care se întorcea de la
Lisabona, s-a lovit de zidurile unei biserici la Superga.
Nu au existat supravieţuitori, în acea vreme Torino
era cea mai bună echipă din Italia.
4 mai 2008: Peste 134.000 de persoane au
fost ucise sau date dispărute din cauza ciclonului
Nargis, în Myanmar, cel mai mare dezastru natural de
la Cutremurul din Oceanul Indian din 2004.
4 mai 1955: A murit la Paris George Enescu,
cel mai important muzician, compozitor, violonist,
pianist şi dirijor român.
5 mai 1821: împăratul francez Napoleon I
Bonaparte moare în exil pe Insula Sfânta Elena din
Oceanul Atlantic.
6 mai 1639: A fost încheiată construcţia
Bisericii „Trei Ierarhi” din Iaşi, ctitorie a domnitorului
Vasile Lupu; aici se află mormintele lui Alexandru Ioan
Cuza, Dimitrie Cantemir şi Vasile Lupu.
6 mai 1994: A fost inaugurat oficial tunelul
de sub Canalul Mânecii, considerat de experţi ca
„lucrarea secolului”. Eurotunelul, cu o lungime de 50,3
km, situat la o adâncime cuprinsă între 25 si 45 de
metri sub fundul mării, a costat 10 miliarde de lire
sterline.
7 mai 1999: Sanctitatea Sa Papa Ioan Paul
al II-lea a efectuat o vizită ecumenică în România; a
fost prima vizită în această ţară, a unui Suveran Pontif
(7-9 mai 1999).
7 mai 1938: A murit Octavian Goga, poet
român ardelean, politician de extremă dreaptă, prim-
ministrul României de la 28 decembrie 1937 până la
11 februarie 1938 şi membru al Academiei Române
din anul 1920.
7 mai 2007: A murit Octavian Paler, prozator,
eseist, reputat jurnalist şi editorialist român, comentator
al fenomenelor politice şi culturale româneşti.
8 mai 1886: Farmacistul John Pemberton
vinde în Atlanta, pentru cinci cenţi, o sticlă dezvoltată
ca un remediu pentru durerile de cap şi oboseală, care
este mai cunoscut sub numele de Coca-Cola.
9 mai 1877: Mihail Kogălniceanu citeşte în
Adunarea Deputaţilor Declaraţia de Independenţă a
României. Această zi va deveni Ziua Independenţei în
România.
9 mai 1945: Al Doilea Război Mondial: La
cartierul general sovietic din Berlin s-a semnat actul
de capitulare necondiţionată a Germaniei - act care a
marcat sfârşitul celui de-al doilea război mondial pe
teatrul european de război.
9 mai 1979: La cea de-a Xll-a ediţie a
Campionatului european de gimnastică de la
Copenhaga, Nadia Comăneci a câştigat, pentru a treia
oară consecutiv, titlul european absolut şi intră în
posesia trofeului - performanţă unică în istoria
competiţiei.
9 mai 1918: A murit la Bucureşti George
Coşbuc, poet, critic literar, ocazional şi traducător
român din Transilvania, membru titular al Academiei
Române din anul 1916.
11 mai 1968: A început, la Piteşti, construcţia
primului autoturism românesc, Dacia, pe baza unei
licenţe franceze Renault.
12 mai 113: A fost inaugurată la Roma, în
forumul nou construit, „Columna lui Traian”, operă

atribuită lui Apollodor din Damasc. Cele 124 de
episoade care ilustrează războaiele daco-romane,
constituie un original act de naştere a poporului român.
12 mai 1848: Revoluţionarii moldoveni
refugiaţi în Transilvania elaborează, la Braşov,
programul-legământ „Prinţipiile noastre pentru
reformarea patriei”. Este documentul care sintetizează
dezideratele româneşti: „Unirea Moldovei şi Ţării
Româneşti într-un singur stat neatâmat românesc”.
12 mai 1926: Dirijabilul italian Norge devine
prima navă care a zburat deasupra Polului Nord.
Expediţia a fost ideea exploratorului polar Roald
Amundsen, aeronava a fost proiectată de pilotul italian
Umberto Nobile iar exploratorul american Lincoln
Ellsworth împreună cu Clubul Aero din Norvegia au
finanţat călătoria.
14 mai 1955: A fost semnat „Tratatul de
prietenie, colaborare şi asistenţă mutuală” („Tratatul
de la Varşovia”) între Albania (retrasă în 1968),
Bulgaria, Cehoslovacia, R.D. Germană, Polonia,
România, Ungaria şi Uniunea Sovietică (intrat în
vigoare la 5 iunie 1955).
14 mai 1981: Primul zbor al unui român în
spaţiul cosmic, Dumitru Prunariu, cu nava Soiuz-40.
Zborul a durat 7 zile, 20 de ore şi 42 de minute,
activitatea spaţială desfăşurându-se la bordul staţiei
orbitale „Saliut 6".
15 mai 1928: Mickey Mouse şi Minnie
Mouse apar pentru prima dată în filmului Plane Crazy
de Walt Disney.
15 mai 1838: S-a născut Nicolae Grigorescu,
cel mai mare pictor român şi fondatorul picturii române
modeme.
15 mai 1873: A murit în exil, la Heidelberg
(Germania), Alexandru Ioan Cuza, primul domn al
Principatelor Unite ale Moldovei şi Ţării Româneşti.
In jurul alegerii sale s-a fondat statul român modern.
16 mai 1812: A fost semnată Pacea de la
Bucureşti prin care se încheia războiul ruso-turc
(1806—1812). Basarabia era anexată de Rusia.
16 mai 1929: La Hollywood, California are
loc prima ediţie a Premiilor Oscar (Academy Awards).
16 mai 1972: A fost inaugurat Sistemul
hidroenergetic Porţile de Fier I, cu o putere de 1050
MW, în partea românească şi tot atât în partea
iugoslavă; lucrările sistemului au început în septembrie
1964.
16 mai 1891: A murit Ion C. Brătianu, om
politic si de stat român. De numele lui se leagă
evenimente cruciale în naşterea naţiunii române şi a
statului: Revoluţia de la 1848, Unirea Principatelor,
aducerea ca domnitor a lui Carol I, Independenţa de
stat şi crearea Regatului României.
16 mai 1980: A murit scriitorul român Marin
Preda. Este considerat cel mai important autor
postbelic cu romanele “Moromeţii” şi “Cel mai iubit
dintre pământeni”.
17 mai 1995: Pentru prima dată, un român,
Constantin Lăcătuşu a reuşit să ajungă pe cel mai înalt
vârf al lumii, Everest (8.848 m.)
20 mai 1875: A fost semnată, la Paris,
Convenţia Metrului, tratat prin care s-a promovat
Sistemul Internaţional de Unităţi de Măsură (tratat la
care România va adera la 10/22 martie 1883).
20 mai 1927: Charles Augustus Lindberg, pilot
din Detroit, a efectuat primul zbor fără escală peste
Oceanul Atlantic, la bordul unui avion monoplan.
20 mai 1506: A murit navigatorul italian
Cristofor Columb. A navigat spre vest, pe Oceanul
Atlantic, în căutarea unei rute spre Asia, dar şi-a
câştigat reputaţia descoperind un nou continent,
America.
21 mai 1880: S-a născut scriitorul român
Tudor Arghezi. A scris, între altele, teatru, proză,
pamflete, precum şi literatură pentru copii. A fost
printre autorii cei mai contestaţi din întreaga literatură
română.
24 mai 1844: Samuel Morse a transmis prima
telegramă în codul Morse de la Washington DC, către
asistentul său Alfred Vail, în Baltimore, Maryland
pentru a inaugura prima linie telegrafică. Conţinutul
mesajului a fost: “Ce a făcut Dumnezeu?” (un citat
biblic).
24 mai 2011: A murit Fănuş Neagu,
povestitor, memorialist, nuvelist, romancier şi
dramaturg român. A colaborat adeseori în
cinematografie ca scenarist sau creator de dialoguri.
A îndeplinit funcţia de director al Teatrului Naţional
din Bucureşti (1993-1996); a fost ales membru
corespondent al Academiei Române în 1993.
25 mai 1977: A avut loc premiera filmului
Războiul stelelor, în regia lui George Lucas, unul dintre
cele mai de succes cinematografice din istorie.
27 mai 1984: A fost inaugurat oficial Canalul
Dunăre-Marea Neagră, considerat al treilea canal de
navigaţie, ca importantă, după Suez şi Canalul Panama;
lucrările de construcţie au început în 1973.
29 mai 1453: Căderea Constantinopolului:
armatele otomane sub conducerea sultanului Mahomed
al II-lea cuceresc Constantinopolul după un asediu de
53 de zile; sfârşitul Imperiului Bizantin.
31 mai 2009: A încetat din viaţă britanica
Millvina Dean, ultima supravieţuitoare a naufragiului
vasului „Titanic” (15 aprilie 1912).

Turiştii vechi şi Mazepa.
Chiar şi turişti occidentali ne vizitau oraşul în
timpul escalei obligatorii în drum spre Constantinopol
şi înapoi. Aici, în port, era şi Carantina, unde cei care
voiau să intre în ţara Moldovei trebuia să stea 14 zile
pentru a dovedi că nu sunt bolnavi contagioşi, de holeră
sau ciumă. Şi chiar vodă Sturza, venit domnitor în ţară
după ce fusese numit la Constantinopol, a fost nevoit
să aştepte două săptămâni în partea luxoasă, hotelieră,
a Carantinei, o clădire impozantă, cu o lungime de
vreo sută de metri, cu multe camere pentru găzduire
şi de control a bagajelor de mână. Aici intrau mărfurile
străine, fiind mai întâi dezinfectate cu fum sau, în cazul
monedelor, a obiectelor solide, cu oţet. Lunga
staţionare a domnitorului, care nu putea face excepţie
de la regulile medicale, a fost în favoarea oraşului
nostru, fiind un prilej ca Vodă să ne cunoască, să ne
îndrăgească, pentru a ne ajuta apoi... Moise Pacu, în
„Cartea judeţului Covurluiu”, descrie în amănunt
ceremonia de primire la Galaţi a domnitorilor numiţi la
Constantinopol, la intrarea lor pe teritoriul Moldovei,
înainte de crearea carantinei: „Sub punctul de vedere
politic, oraşul Galaţi a fost în vechime locul pe unde
Domnii intrau în ţară, întorcându-se cu Domnia de la
Constantinopol.” Boierul caimacam, care condusese
ţara între plecarea domnitorului vechi („mazilirea”,
adică destituirea, uneori şi uciderea sa!) şi venirea celui
nou, pregătea primirea şi mijloacele de transport:
„rădvane, carete şi care pentru agârlâc” (calabalâc),
iar boierii ieşeau domnitorului în întâmpinare „la Vadul
Dunării” unde „saivantul” (umbrar, şopron) era întins
pe mal. Acolo boierii din toată Moldova mergeau să-i
sărute mâna şi poala domnitorului, iar un boier cunoscut
acestuia îi prezenta pe fiecare în parte, spunând ce
ranguri au avut în trecut. Vodă era găzduit în
„târg”, adică în oraş, la vreo casă boerească
mai impozantă, unde primea cu cafele boierii,
care şi ei trăseseră pe la gazde gălăţene. A
doua zi domnitorul făcea „divan”, adică
judeca procese importante ale gălăţenilor.
Unii boieri erau invitaţi la masă, şi în fiecare
zi domnitorul lua câte un boier în „caretă”, în
trăsura sa, descusundu-l despre starea ţării.
Apoi, în drum spre laşi, domnitorul oprea din
loc în loc la conace, cunoscând şi alţi boieri
care conduceau alte ţinuturi.
Statuia din bronz a lui Mazepa, din Parcul
Libertăţii
Atracţii turistice neaşteptate Turiştii
occidentali mergeau să vadă aici la Galaţi
piatra de mormânt a hatmanului - bogatul şi
viteazul conducător al Ucrainei - Ivan
Mazepa, prieten şi aliat secret cu vodă
Brâncoveanu, eroul ucrainean care avusese
curajul să înfrunte în luptă marele Imperiu
ţarist rus! Mazepa ajunsese în secolul al XlX-
lea, peste tot în lume, un simbol al luptei pentru
eliberarea de sub imperii. Popularitatea sa
se datora însă uriaşului succes printre cititori
al unui poem eroic scris mult mai târziu după
moartea hatmanului de un mare poet englez,
un Eminescu al lor, lordul George Gordon
“ABECEDAR ISTORIC GĂLĂŢEAN”

Byron. Cel care avea să moară în Grecia, la numai 36 de ani, tocmai în timpul unui război de eliberare,
împotriva Imperiului Otoman, dus de acea mişcare numită Eteria. Care, o să vedeţi ceva mai încolo, va avea
să schimbe în mod tragic şi soarta Galaţilor, la vremea când şi la noi se desfăşura revoluţia lui Tudor Vladimirescu...
Şi apropo de marele poet romantic englez, poate istoricii gălăţeni vor descoperi legături interesante cu o familie
importantă de gălăţeni, familia Macri, care a deţinut şi Grand Hotel, actualul sediul al Primăriei Galaţi, şi, tot pe
strada Domnească, o frumoasă casă cu orgă, la care a cântat şi Enescu. Moştenitorul familiei, Pierre Macri,
mi-a povestit că a avut un bunic medic-şef al oraşului Constantinopol. Ori, tot la Constantinopol, în casa unei
familii Macri, marele poet englez s-a îndrăgostit de adolescenta... Teresa Macri, pe care a încercat, fără
succes însă, ca să... o cumpere de la tatăl ei, cum era obiceiul vremii şi al locului.
Călătorii plăteau câte un „cicerone”, un ghid, dintre slujitorii mai pricepuţi de la Hanul lui Ventura din centru
sau alte hanuri, pentru a fi plimbaţi prin Galaţi.
Acum câţiva ani, la Galaţi, în Parcul Libertăţii, autorităţile ucrainene au ridicat un bust din bronz, singura statuie
a lui Mazepa din afara Ucrainei, iar ucrainenii care trec prin oraşul nostru o vizitează.
Vedere a portului Galaţi dinspre malul celălalt: dinspre vama turcească din Azaklu, satul devenit apoi Zaclău şi,
pe rând, comuna 23 August, iar după revoluţie, numită comuna I. C. Brătianu - judeţul Tulcea. Galaţiul în
secolul al XVII-lea, gravură străină publicată pe blogul său de medicul Emil Popa, un mare amator de istorie.
Noaptea, malul dobrogean este aproape la fel de întunecat ca pe vremea turcilor şi numai o dezvoltare pe
ambele maluri a aşezărilor va face din Galaţi un port măreţ precum Viena ori Budapesta...

„Erau atât de vestite bogăţiile grămădite în
veacul al XVIII la Galaţi încât generalul francez
Langeron, din serviciul armatei ruseşti, în războiul cu
turcii din 1789, spunea că, pe vremea lui se vorbea în
Moldova de trei minuni, de bogăţiile Galaţiului, de
frumuseţea Isaccei şi de vârtejurile Dunării în faţa
Ţuicii”, am găsit frumos scris, cu mare dragoste de
oraş, de mâna profesorului Gheorghe N. Munteanu-
Bârlad, deşi marele istoric de suflet al locurilor noastre
nici nu se născuse aici precum alţi gălăţeni, care îşi
ponegresc locurile!
Chipul istoricului Gh. N. Munteanu-Bârlad, în
„Albumul Galaţilor”, tipărit in perioada interbelică, în
care apar multe chipuri ale unor gălăţeni de seamă,
mulţi uitaţi. Îl veţi găsi la Biblioteca „V. A. Urechia”,
dacă doriţi să vedeţi şi cum arătau cei despre care aţi
aflat câteva lucruri interesante!
Şi-a lăsat numele adăugit localităţii de baştină,
în schimb a dat totul, toată viaţa, anume oraşului nostru,
localitatea în care a trăit, a predat şi a scris atâta!
Autorul unei istorii mari şi scrisă cu căldură şi înţelegere
a locurilor noastre, care aşteptată să fie republicată,
în curând sperăm, de editura Muzeului de Istorie „Paul
Păltănea”, după mai bine de 80 de ani de la prima ei
publicare, a lăsat şi un alt preţios instrument de aflare
a identităţii noastre. Este vorba despre anuarul-
monografic, o culegere interbelică de date la zi ale
stării economice - inclusiv cu date statistice, cu multe
cifre, ale stării sociale, culturale, edilitare, a cultelor
oraşului, dar şi a unor aspecte ale istoriei locale.
Anuarul numit simplu, „Galaţii”, ne-a fost
dăruit deci de către primul istoric modern al oraşului
nostru, Gh. N. Munteanu - Bârlad, el urmându-i bunului
cărturar Moise N. Pacu, cel ce ne-a dat altă
monografie foarte importantă: „Cartea judeţului
Covurluiu”. Chiar dacă lucrările acestor maeştri
necesită o republicare critică şi nu întocmai, adică
beneficiind pe alocuri de completări, căci între timp au
apărut noi dovezi, contraziceri şi noi instrumente de
cercetare, inclusiv pentru aflarea vârstei unor foarte
vechi obiecte prin metoda carbonului radioactiv precum
şi altele, aceste opere, alături de lucrarea monumentală
a regretatului profesor Paul Păltănea, contemporan
cu noi, numit „istoricul Galaţiului” (Muzeul de Istorie
judeţean a primit numele său!), toate sunt surse
extraordinare. La care, din fericire, se tot adaugă
lucruri noi, descoperite prin eforturile cercetătorilor
actuali, care adună şi ei în cărţi şi reviste pagini care
să completeze un puzzle istoric complicat... Să-i dăm
deci „cuvântul” lui Gh. Munteanu - Bârlad!
De ce să citim întâi cartea de la coadă Atenţie,
însă: încă o dată precizez că între ghilimele găsiţi textul
scris după regulile gramaticale valabile pe atunci, care
erau puţin diferite de cele actuale! Plus greşeli de tipar
din acea veche ediţie, autorul publicând chiar la sfârşitul
anuarului o listă lungă cu erate, adică greşeli de tipar
şi nu numai, pe care le-a descoperit abia după tipărire.
Deci, obligatoriu, pentru a nu învăţa şi ceva greşit,
trebuie să începi cu cititul anuarului... de la urmă. lată,
aţi mai învăţat ceva despre cărţi!
UNA DIN „CELE TREI MINUNI ALE MOLDOVEI!

Ţineţi minte măcar trei nume: Pacu,
Munteanu, Păltănea! Lor le datorăm ştiinţa trecutului
locurilor noastre şi a oamenilor mari care au fost aici!
Profesorul de şcoală Munteanu, născut la Bârlad, care
a trăit însă o viaţă la noi şi a scris mult despre istoria
noastră, şi-a sfârşit viaţa după ultimul război mondial
aici la Galaţi, în singurătate şi sărăcie, viaţă dedicată
în totalitate gălăţenilor, nu unei familii. El a continuat,
ziceam, mai extins, munca de istoric şi monograf a
înaintaşului său, Moise N. Pacu, care trimisese
chestionare cu întrebări în fiecare comună şi oraş al
judeţului, cercetase arhive şi vorbise cu mulţi oameni,
pentru a ne da o lucrare ştiinţifică! Pe la sfârşitul
secolului al XlX-lea, profesorul de şcoală Moise Pacu
a fost şi teolog, şi ziarist, şi parlamentar, om implicat
în politică care a fost şi bătut odată la alegeri, acuzat
pe nedrept, într-o viaţă politică tumultoasă, de om în
stare să se sacrifice pentru gălăţeni, deşi nu se născuse
aici. Venit la Galaţi ca refugiat de la Ismail, judeţ, acum
raion din regiunea Odesa, Republica Ucraina,
profesorul basarabean se născuse chiar în satul
românesc Babele, acum denumit Ozerne, unde s-a
născut şi mareşalul Alexandru Averescu, erou al
Primului Război Mondial, ministru de Război şi prim-
ministru. Cărturarul s-a refugiat la noi după ce
Basarabia de sud a fost ocupată de ruşi, care ne-au
răpit-o, deşi i-am ajutat, cu mulţi soldaţi căzuţi pe frontul
din Bulgaria, să-i învingă pe turci în Războiul de
Independenţă din ’77. Îmi amintesc chiar, cu mare
emoţie, că, într-o călătorie, am întâlnit în acest mic
sat, sărman, nu cu multă vreme în urmă, un bătrân
care nu mai văzuse de decenii scris românesc, cu litere
latineşti, a plâns emoţionat citind, de la noi, o... banală
listă (dar scrisă în româneşte !), o plicticoasă notă
contabilă din mapa delegaţiei noastre gălăţene.
Delegaţie care aducea cărţi, cu greu acceptate la
graniţă, pentru biblioteca săracă de carte românească
a şcolii din sat!
O „minune” gălăţeană de pe vremea
revoluţiilor din Franţa şi America ca să ne dăm seama
cam despre ce vremuri era vorba în pasajul anterior
despre „minunile” Moldovei, chiar pe atunci când scria
francezul citat de profesorul Munteanu, se petrecea
şi celebra Revoluţie Franceză, unul dintre cele mai
importante evenimente pentru francezi, de atunci şi
până azi. Dar şi pentru lumea întreagă, căci de la
această revoluţie s-au împrăştiat apoi pe planetă ideile
despre libertate şi egalitate. Şi a ajutat la îndeplinirea,
în timp, a visului oamenilor de a avea propriul teritoriu
naţional, propria naţiune, care să se desprindă din
imperiile mari, hrăpăreţe, în care se amestecau multe
popoare, cu limbi şi uneori chiar cu religii diferite. Aşa
au apărut naţiunile moderne: ţări precum Italia,
Germania sau
România. Tot pe
atunci, coloniile
a m e r i c a n e
luptau pentru
independenţă cu
marele Imperiu
Britanic, fiind
ajutate de
Franţa. Sumele
cheltuite de
regele Franţei
pentru a-i ajuta
pe americani au
sporit însă
foametea, care
a condus la
i z b u c n i r e a
revoluţiei franceze, una foarte sângeroasă, pe la
sfârşitul secolului al XlX-lea.
Multe războaie şi molime, peste oraş! „Ca
oraş de graniţă Galaţii a fost bântuit mai ales În veacul
al XVII-lea de multe răsboaie şi molime”, scria, după
Primul Război Mondial, în monografia sa „Galaţii”,
profesorul Gh. N. Munteanu Bârlad, care a scris toată
viaţa despre oraşul său de adopţie, istoria acestor locuri.
„Tătarii năvălitori din colţul sudic al Basarabiei, l-au
prădat şi pustiit de multe ori, luând robi pe bogaţii
oraşului spre a fi apoi răscumpăraţi cu mari daruri din
robia Crimeei. Se vorbea atunci şi de căpcăunii din
Bugeak.”
Unde se ascundeau gălăţenii. „Mulţi gălăţeni
se ascundeau de groaza năvălitorilor prin pădurile de
peste Dunăre, prin corăbii şi prin râpile din preajma
oraşului ori în codrii Ghenghii la nord de Drăguşeni,
după numele unui vestit haiduc Ghenghea./ Se
păstrează până astăzi lângă comuna Drăguşeni sau
Deochieţi numele de „Râpele Gălăţenilor” unde se
ascundeau locuitorii de teama năvălitorilor”, mai scria
profesorul. Comuna Drăguşeni, unde fiinţează şi
Mănăstirea Adam, se găseşte în nordul judeţului, cam
la 80 km de Galaţi. De la începutul secolului al XVIII-
lea şi până la începutul următorului veac, profesorul
enumera nu mai puţin de şase războaie mari cu pagube
grele, începând cu războiul ruso-turc, la care a participat
şi Dimitrie Cantemir şi continuând cu înfruntarea dintre
revoluţionarii greci „eterişti” şi turci din vremea lui
Tudor Vladimirescu, dar şi altele. Iar războaiele duceau
şi la răspândirea unor boli cumplite, molime care
îmbolnăveau mii de oameni. În Piaţa Centrală, lângă
Biserica Sf. Haralambie, a fost un cimitir pentru cei
răpuşi de holeră.

Născut pe 28 octombrie 1932, în Bistriţa,
judeţul Bistriţa-Năsăud.  În 1948, la 16 ani, Theodor
Vasilescu face parte din formaţia de dans a nou-
înfiinţatului Ansamblu Artistic al Tineretului. Prin studii
de dans clasic şi-a pus aici bazele educaţiei sale
coregrafice, mulţumită coregrafei ansamblului Aurelia
Săuţeanu, elevă şi prietenă a celebrei Floria Capsali.
Până în 1958, Theodor Vasilescu a fost
dansator şi asistent coregraf al Ansamblului Tineretului
(azi “Tinerimea Română”), iar performanţele
dansatorilor au fost recunoscute atât prin premiile şi
medaliile obţinute la Concursul Internaţional al
Festivalurilor Mondiale ale Tineretului (Berlin -1951,
Bucureşti - 1953, Varşovia - 1955, Moscova - 1957,
Viena - 1959), cât şi prin succesele de care s-au
bucurat spectacolele şi turneele din ţară.
Din 1959 până în 1994 Theodor Vasilescu a
fost coregraf şi şeful secţiei de dans a Ansamblului
Tineretului (după 1989, “Tinerimea Română”) din
Bucureşti. Necesitatea alcătuirii unui repertoriu cu
lucrări inspirate din arta tradiţională autohtonă au
impus realizarea unor cercetări în vetrele folclorice
importante ale ţării noastre, având ca scop culegerea
de jocuri, obiceiuri sau informaţii legate de costumul
popular. Astfel, Theodor Vasilescu a avut prilejul să
cunoască, în calitate de asistent - coregraf, creaţia
tradiţională din zone şi arii diferite, să întâlnească
marea diversitate a jocului românesc, să afle mobilul
care generează şi perpetuează această artă de care
va fi legat şi care îl va pasiona toată viaţa. Din această
perioadă, studiul fenomenului dans la preocupat
constant, devenind colecţionar de folclor coregrafic
şi căutând, cu timpul, să realizeze cât mai multe
culegeri din întreg arealul românesc. În 1956 devine
inginer, absolvent al Institutului Politehnic din Galaţi,
dar din 1964 a decis să continue “full time”, ca profesie,
dansul şi cercetarea folclorului.
Din 1964 până în 1994 a condus secţia de
coregrafie a Centrului Naţional pentru Conservarea
şi Promovarea Culturii Tradiţionale Bucureşti. În
această funcţie a făcut multiple studii şi cercetări în
teren, lărgind aria acestora şi editând noi culegeri de
dans.
Tot în această perioadă a colaborat cu
ansambluri profesioniste renumite, precum
„Ciocârlia”, “Doina”, “Periniţa”, unde a pus în scenă
tablouri muzical-coregrafice ample.
La 14 decembrie 1966, Theodor Vasilescu primeşte
titlul de Artist emerit, pentru “realizări deosebite în
domeniul artei coregrafice”.
Între anii 1977 şi 1985 a fost coregraful şi şeful
secţiei coregrafie a renumitului Ansamblu Artistic
Profesionist “Rapsodia Română”. Ansambluri
profesioniste de renume, precum “Junii Sibiului”, “Doina
Gorjului”, “Baladele Deltei”, “Mureşul”, “Transilvania”,
au în repertoriul curent coregrafii sau spectacole
semnate de Theodor Vasilescu.
Maestrul a realizat coregrafii şi pentru
ansambluri din străinătate: “Intemationnal Folkloristisch
Danstheater” din Amsterdam, Olanda, Ansamblul
Naţional de Folclor “Les Sortileges” din Montreal -
Canada, Ansamblul “Vinok” din Edmonton - Canada,
Ansamblul “Aman” din Los Angeles - SUA, Ansamblul
“Budlet” din Hong-Kong, dar şi pentru multe alte
ansambluri de gen din SUA, Norvegia, Olanda,
Germania, Spania.
Theodor Vasilescu a realizat mari spectacole
internaţionale în aer liber ca cel de la “World Folklore
Festival” organizat de C.I.O.F.F. la “Folkloriada” din
Brunnsum - Olanda şi cel de la Festivităţile Nilului în
Sudan.
A colaborat cu regizori cunoscuţi realizând
coregrafia unor spectacole la teatre ca: Teatrul Naţional
“Ion Luca Caragiale” din Bucureşti, Teatrul “Ion
Creangă” din Bucureşti, Teatrul “ Excelsior”, “Theatre
du gros caillon” din Caen - Franţa, Teatrul “Nottara”
şi Teatrul de Revistă “Ion Vasilescu” din Bucureşti şi
Teatrul “Alexandru Davila” din Piteşti, în 1984 şi 1985
a fost invitat să facă parte din grupul de profesori al
“Internationale Sommerakademie des Tanzes”
(Academia Internaţională de vară a Dansului) de la
Koln-Germania, pentru a preda studenţilor cursul său
de dans de caracter.
În 1991, la solicitarea Ministerului
învăţământului şi Cercetării din Olanda, a făcut parte,
ca specialist pentru dansul etnic şi de caracter, din
Comisia de Evaluare a învăţământului coregrafic la
Dumitru - Theodor Vasilescu

Academiile de Dans din Amsterdam, Utrecht, Amhem,
Tilburg şi Rotterdam, alături de alţi profesori şi
specialişti din Statele Unite, Anglia, Olanda, cunoscuţi
pe plan internaţional, fiecare în specialităţile clasic,
modem-contemporan, expresie etc.
A predat mai mulţi ani cursul de caracter şi
dans românesc la secţia de coregrafie a Institutului
de Teatru şi film din Bucureşti.
Theodor Vasilescu este preşedintele Asociaţiei
Coregrafilor Ansamblurilor Folclorice din România.
Maestru coregraf, expert în dansul românesc şi de
caracter, cercetător şi culegător de folclor şi dans
tradiţional, autor de scenarii şi spectacole din sfera
creaţiei tradiţionale, Theodor Vasilescu este autorul
unui sistem de notare grafică a dansului şi mişcării
extrem de elaborat.
A promovat dansul popular românesc, de-a
lungul carierei, la numeroase workshopuri sau clase
de măiestrie şi perfecţionare organizate de grupuri şi
societăţi de dansuri din România şi din alte ţări.
A fost şi este mentorul şi îndrumătorul mai
multor generaţii de specialişti în dansul popular
românesc, eu personal beneficiind încă de la începutul
carierei de vasta experienţă şi de marile calităţi
pedagogice ale maestrului Theodor Vasilescu.
Lucrări publicate:
- Poftiţi la dans (Editura Tineretului, 1966) Succintă
prezentare a dansurilor de curte şi manual pentru
dansurile de parchet.
- Folclor Coregrafic Românesc (Casa Centrală a
Creaţiei Populare, 1969) Culegere antologică de
dansuri din marile zone folclorice în colaborare cu
Sever Tita.
- Folclor Coregrafic Românesc (Centrul de îndrumare
a Creaţiei Populare, 1972) Culegere antologică de
dansuri din marile zone folclorice în colaborare cu
Sever Tita.
- Povestiri în ritm de dans (Editura Armanis, 2013)
Secvenţe autobiografice de dans şi viaţă
- Sistemul de Notare Grafică a Dansului şi Mişcării
(Centrul Judeţean pentru Conservarea şi Promovarea
Culturii Tradiţionale “Cindrelul - Junii“ Sibiu, 2018 Este
folosit în mod curent de coregrafi în România în
culegerile de dans (în acest sistem s-au publicat peste
60 de volume de culegeri de jocuri din majoritatea
zonelor folclorice). Sistemul este utilizat şi în alte ţări:
Olanda, Suedia, Japonia şi Australia.
- Pe urmele dansului - Articole nepublicate - (Centrul
Judeţean pentru Conservarea şi Promovarea Culturii
Tradiţionale “Cindrelul - Junii” Sibiu, 2018) Eseu,
urmărind însumarea unui mozaic de date, care să
desluşească în linii mari evoluţia şi traseul dansului în
Europa în spaţiu şi timp. în tumultul social actual, când
cultura tradiţională trece prin schimbări ireversibile, o
tentativă de a îndrepta atenţia asupra valorilor
documentare din arhivele de folclor ale institutelor de
specialitate.
- În vâltoarea dansului (Centrul Judeţean pentru
Conservarea şi Promovarea Culturii
Tradiţionale “Cindrelul - Junii” Sibiu, 2020) Sistem de
studii de dans de caracter general şi caracter
românesc, la bară şi la centru.
- 11 culegeri de dansuri româneşti descrise în sistemul
de notare grafică şi în sistem literar (în limba engleză).
Fiecare program este înregistrat pe DVD şi conţine
între 16 şi 27 de dansuri culese din aproape toate marile
zone folclorice.
Referinţe critice:
1.“La presse” de Montreal
2.“Syncoopnienws” - revistă de specialitate din Olanda
3.“La gazette de Caen” — Franţa
4.“La passion se la danse” - volum publicat în Canada, care
prezintă istoria şi activitatea ansamblului naţional “Les
Sortileges”, descrise de Jimmy Di Genova, managerul şi
fondatorul acestui grup
5.“Un sfert de secol în paşi speciali” ( 1964-1989) - articol
omagial, publicat de coregrafa Therese Laurant în numărul
2 din 1989 al revistei “Volksdans” din Amsterdam - Olanda,
în perioada când Theodor Vasilescu a început colaborarea
cu International Folkloristisch Danstheater din Amsterdam.
6.Revista Balet, nr.7, 1984, Bucureşti
7.Theodor Encyclopedie[ 1 ] http: //fd-usagi.d.dooo.jp/
dance-index/index-Theodor.htm
Interviuri şi articole publicate:
- “Interviu la festivalul “Baladele Deltei” în Ziarul de Tulcea,
16 octombrie 2018
- “Cetăţean de onoare al Municipiului Bucureşti” 24 iunie
2020 “PMB - Comunicat de presă” 24 iunie 2020
 - “Articol în spot” 24 iunie 2020
- “Mesagerul de Sibiu” 4 decembrie 2019
- “ Mesagerul de Sibiu” 4 decembrie 2018
- “Mesagerul de Sibiu” 19 noiembrie 2017
- “Ziare - Tulcea” 14 august 2017
-  “Junii Sibiului- comunicat”
- “Festivalul Cântecele Munţilor” Sibiu , 2020
- “TVR” 16 august 2020
- “Baladele Deltei” 26 octombrie 2017
- “Cuvântul Libertăţii” 30 iulie 2013
- “Digi 24” 30 iulie 2013
- “Răsunetul” 6 martie 2016
- “Spectacol de muzică, dans şi umor, în decorul fostelor
târguri dobrogene”
   21 februarie 2012
- “Hora Libertatea oder Jianul de la Slănic” 8 decembrie
2018
- “Tanzreise nach Sibiu(RO) 2013”
- “Festivalul Tradiţii la Români” Timişoara, 2015

Repertoriul de dansuri existent în zona
Porţilor de Fier prezintă, în special în substratul său
vechi, o serie de caracteristici care îl încadrează în
specificul coregrafic dunărean. Asupra structurii
acestui repertoriu, ca şi asupra dansurilor locale s-a
exercitai de-a lungul timpului o puternică influenţă
provenind din zona Caransebeşului. Referindu-se însă
la unul din dansurile de bază ale fondului tradiţional,
Brîul, varianta sa bătrînească prezintă incontestabile
asemănări cu dansurile Pre Ioc (zona Oraviţa),
Danţul (valea Cernei) şi chiar cu Brîul pădurenesc
(Ţinutul Pădurenilor, judeţul Hunedoara). Această
unitate tipologică atestă existenţa unui substrat
arhaic, comun, extins pe o arie largă, ce se înscrie
între versantul nordic ai Munţilor Poiana Ruscăi,
valea Cernei şi Dunăre, pînă aproape de Moldova
Nouă.
După cum se poate desprinde din
cartogramă, în localităţile situate în extremitatea
estică a ariei cercetate (Vîrciorova, Iloviţa)
componenţa repertoriului de bază atestă existenţa
dansurilor specifice olteneşti. Explicaţia o găsim în
originea oltenească a bufenilor. Asupra acestui fond,
în special în ultimul timp, se exercită o influenţă
puternică a jocurilor bănăţene de perechi, care
înlocuiesc treptat unele jocuri bătrîneşti olteneşti de
cerc şi coloană.
În localităţile cu populaţie de origine
sîrbească (Sviniţa şi Liubcova), alături de repertoriul
de dansuri româneşti, preluat cu unele variante
stilistice, coexistă o serie de dansuri sîrbeşti. Dintre
acestea, dansurile aparţinînd fondului vechi, local, sînt
pe cale de dispariţie. Ele au fost înlocuite de jocuri
sârbeşti de largă circulaţie, practicate în special de
tînăra generaţie.
În zona Porţilor de Fier, seria dansurilor
actualizate în diferitele contexte sociale (în special
hora satului) este compusă din două suite net
diferenţiate. Suitele sînt delimitate printr-o pauză, în
timp ce jocurile care le compun se succed fără a se
remarca întreruperi. Prima suită este formată din
Brîu, Horă, Sirbă, toate fiind jocuri de grup şi
aparţinînd unui strat local vechi. Cea de-a doua suită
cuprinde (cu unele variaţii locale) Ardeleana, De doi,
Învîrtita, iar în varianta mai veche Ardeleana, Dicliţa,
De doi (Plavişeviţa). Dansurile constitutive ale
acestei suite sînt de perechi şi aparţin, comparativ,
unui strat mai nou. Procesul evolutiv determină
modificări în structura suitelor fie prin contopirea lor
într-una singură, mai redusă, Brîu, Ardeleana, De
doi (leşelniţa), fie prin introducerea dansurilor de salon
în cuprinsul suitei a doua sub forma Ardeleană şi dansuri
de salon (Plavişeviţa).
Alături de dansurile organizate în suite şi care
cunosc o maximă frecvenţă, repertoriile locale mai
cuprind o serie de jocuri ce se execută în afara suitelor
şi care au o frecvenţă mai redusă, majoritatea lor
aparţinînd unui strat vechi, astăzi pe cale de dispariţie
(Poşovoaica, Ropota, Ţandăra, Dicliţa, Duda, Ciocănită
etc.).
Raportat la contextele sociale, dansurile ce
alcătuiesc repertoriile locale se grupează în două mari
categorii: dansuri specifice unor contexte sociale rituale,
incompatibile cu alte ocazii de joc, şi dansuri ce pot fi
regăsite cu funcţii diferite atît în contexte sociale
ceremoniale, cît şi nonceremoniale.
Din prima categorie fac parte Paparuda
(Dodole), dans ritual de invocare a ploii cu largă
răspîndire în cîmpia dunăreană, Cerbul, dans imitativ
practicat la Jupalnic, ca şi Jocul în jurul focului, executat
de copii. Dansurile aparţinînd celei de-a doua categorii
se întîlnesc atît la hora satului ca purtătoare a unor
funcţii social-artistice, ca şi in contexte ceremoniale sau
rituale dintre care menţionăm:
1. Nunta, în care sînt marcate prin dans
următoarele momente rituale: Hore miresei (la ieşirea
din biserică), Brîul socrilor (marcînd despărţirea tinerilor
de grupul de familie), Jocul miresei pe bani (marcînd
trecerea miresei de la un statut social la altul prin jocurile
De doi, Dichiţa sau Sidnana), Jocul dîrzelcr (al zestrei)
în jurul căruţei. Specific ceremonial din Sviniţa este Jocul
la iagodă, ce are loc luni de dimineaţă, la încheierea
nunţii, odată cu ritualul ruperii steagului (se joacă Brîul).
2. Ceremonialul funebru, în care dansurile apar
legate de obiceiul dării Jocului de pomană, ce se practică
cu prilejul pomenirii mortului la 6 săptămîni sau la un
an. În cadrul acestui obicei sînt date de pomană exclusiv
dansurile aparţinînd primei suite – Brîul, Hora şi uneori
Sîrba. Slobozirea jocului, marcînd finalul perioadei de
doliu (6 săptămîni sau un an), se realizează printr-o serie
de acţiuni rituale (de exemplu, trecerea de trei ori peste
o năframă în cadrul jocului ce deschide suita, Brîul).
În afara sărbătorilor calendaristice obişnuite,
contexte sociale, care reclamă dansul ca una din
principalele manifestări, sînt nedeile (la care participă
mai multe sate), clăcile, şezăto-rile, ca şi obiceiurile
pastorale - măsura laptelui şi areţul.
Din cadrul repertoriului de dansuri fixat pe
cartogramă fac parte şi un grup de dansuri, astăzi
executate rar, doar la nunţi şi petreceri, avînd funcţie
distractivă şi caracter comic. Asemenea dansuri, cu

largă răspindire atît de-a lungul lanţului carpatic, cît şi
în Cîmpia Dunării, par să fi avut într-un trecut
îndepărtat o funcţie rituală, a cărei semnificaţie este
astăzi total dispărută. Ele sînt; Piperul, Asasuci, Curaua
(la care, imitînd pe conducătorul coloanei, participanţii
se dezbracă), ca şi Căţeaua, Mătura, Puricele etc.
Am inclus, alături de dansuri, şi prezenţa
mascaţilor în cadrul unor obiceiuri (denumiţi local
lioarţe, chipuri, turţi), Măştile, în mare majoritate
antropomorfe, au ca personaje centrale moşul şi baba
(uneori purtînd un copil în braţe). Practica mascării
are loc cu precădere în cadrul nunţii şi la sărbătorile
de iarnă.
În esenţă, din analiza acestei cartograme se
poate desprinde prezenţa folclorului coregrafic în
localităţile cercetate, ca şi vitalitatea unor tipuri de
dans păstrate ca structură şi funcţionalitate în formele
lor arhaice, în pofida intensei circulaţii de bunuri
culturale şi a dezvoltării social-economice ce
caracterizează această zonă.
DANSURILE DIN INSULA ADA-
KALEH
În comparaţie cu alte genuri folclorice, dansul
popular pare să fi avut din totdeauna o importanţă şi o
existenţă mai redusă în cadrul diferitelor obiceiuri ale
populaţiei de origine turcă de pe insula Ada-Kaleh. O
explicaţie a acestei situaţii ar putea fi dată, pe de o
parte, de provenienţa eterogenă a acestei populaţii,
ca şi de existenţa, în trecut, a unor norme de conduită
potrivit cărora dansul, în special pentru femei, era
considerat incompatibil cu comportarea morală, demnă;
pe de altă parte, ca fapt obiectiv subliniem lipsa unor
muzicanţi localnici.
În cadrul diferitelor manifestări (în special
nunţi, botezuri şi petreceri), pînă în preajma primului
război mondial dansul a existat sub două ipostaze: dans
spectacular executat de profesionişti denumiţi köcekler
(de obicei doi dansatori acompaniaţi de dairea), care
erau aduşi din zona Vidinului (Bulgaria), şi dansul cu
funcţie social-distractivă practicat de localnici.
Repertoriul de dansuri turceşti cuprinde un tip unic
denumit cu termen general köceklîk. Acest tip cu
mişcări foarte simple cuprinde atît variantele executate
numai de către bărbaţi, cît şi pe cele dansate de femei.
(Este cunoscută practica potrivit căreia tot complexul
de manifestări din cadrul unui obicei avea, în special în
trecut, o desfăşurare paralelă: pentru bărbaţi şi pentru
femei).
Dansul este executat de către unui sau doi
dansatori, femei sau bărbaţi. Diferitele cîntece de joc,
interpretate vocal, sînt însoţite de instrumente, ca dairea
(folosită în special de femei), damburca, zili-maşa.
Alături de repertoriul de dansuri turceşti,
bărbaţii cunoşteau şi practicau şi dansuri populare
româneşti, în special Hora şi Sîrba.
În ultimii 30 de ani, dansurile la salon au luat
tot mai mult locul dansurilor populare, la data cercetării
ele fiind singurele practicate de către tînăra generaţie.
Fragment din Atlas Complex „Porţile de Fier”
– Academia Republicii Socialiste România

1966. Intern de anestezie la spitalul Panduri
din Bucureşti neglijent prin seva tinereţii cu propria-
mi viaţă, convins că nicio boală nu mă poate doborî
(Dulcea pasăre a tinereţii e bolnavă de inconştientă),
rupând gâtul la fiole (lucram fără mănuşi) şi uneori:
spărgându-le, bălăcindu-mă în sânge mi-am luat-o.
O hepatită B, începută modest, anicteric, doar
prin microartralgii şi astenie extremă şi luând-o spre o
formă gravă din care Dumnzeu totuşi m-a scos. La
spitalul Colentina contagioşi erau trei în salon, toţi
galbeni.
Doi aveau hepatită, unul un cancer de cap de
pancreas. Era un fost militar, colonel, vârstnic, perfect
echilibrat în faţa morţii iminente. În orele lungi ale
recluziunii spitaliceşti ne-a povestit un episod straniu
din timpul războiului.
Stalingrad, iarnă, ger extrem, viscol. Unitatea
sa a găsit nişte ruine a unui sat şi s-a adăpostit de
urgie. Numai că pe la orele trei de dimineaţă colonelul
a fost cuprins inexplicabil de o mare agitaţie. A simţit
că trebuie să părăsească locul. Cum să scoţi nişte
ostaşi animalizaţi de frig şi viscol în urgie? A reuşit
totuşi. Peste o jumătate de oră ruinele au fost acoperite
de o ploaie de obuze sovietice.
Intuiţia? Cadou de la bunul Dumnezei?
1998. Doi neurologi, universitari americani de
la Iowa, între care Antonio Damasio (veche cunoştinţă
de a mea, i-am citit minunatele cărţi de popularizare
despre creier) au făcut un experiment. 16 jucători în
faţa a 4 pachete de cărţi de joc necunoscute. Se juca
pe bani.
De câte ori jucătorul urma să tragă o carte bună
(cărţile de joc erau întoarse, nu se vedeau) parametrii
neurologici erau normali. Când urma să tragă o carte
perdantă, subiectul intra în agitaţie. Parcă avea un ochi
magic care îl avertiza. Comportamentul nostru este
dirijat nu numai de către raţional. Se pare că este
intuiţia. Tânăr fiind polemizam cu tatăl meu, om
deosebit de cult dar raţionalist îndârjit care o nega.
Îmi cerea: Dovedeşte-mi! Nu aveam cum să o fac.
Acum pot, dar tata nu mai este!
Carl Jung susţine că intuiţia reprezintă una din
cele patru funcţii majore ale omului alături de senzaţie,
gândire şi sentiment. Şi face legătura cu acea parte a
Eu-lui pe care o ignorăm dar care e atât de importantă-
inconştientul.
Montesquieu anticipase constatările moderne:
Un om de spirit simte ceea ce alţii nu fac decât să
cunoască/ A cunoaşte, a iubi / Înc-o dată, iar şi iară /
A cunoaşte este iarnă / A simţi e primăvară. Blaga e
poetic, noi suntem pragmatici. Primăvara intuiţiei
înseamnă şi supravieţuire. „Experimentele ne
demonstrează că spiritul nostru este capabil să
anticipeze şi să facă un unic salt în viitor, pentru a
preveni asupra unui pericol” afirmă Dick Bierman,
directorul departamentului de psihologie a Universităţii
din Amsterdam.
Marele fizician Einstein considera intuiţia
fundamentală pentru omenire: „Singurul lucru cu
adevărat valoros este intuiţia. Imaginaţia creatoare
este mai importantă decât suma tuturor cunoştinţelor”.
Tot de la  Albert Einstein citire:
„Mintea intuitivă este un dar sacru şi mintea raţională
un servitor credincios. Am creat o societate care
onorează servitorul şi a uitat darul”.
Henri Bergson (1859-1941) filosoful care a
primit în 1927 premiul Nobel pentru literatură a avut o
abordare antiintelectuală asupra timpului, fiinţei,
creaţiei. „Intuiţia este principalul instrument al
cunoaşterii intuiţia şi nu intelectul a pus umanitatea în
contact cu izvoarele profunde ale acţiunilor morale”.
După unii totuşi intuiţia ar fi conexată cu experienţa.
Este un produs bazat pe experienţă a persoanelor cu
înalt grad de sensibilitate. Intelectul nu este unitar, ci
este ansamblu de sertare, de fişiere, cu anumite tipuri
de capacităţi. Genialul fizician Niels Bohr era incapabil
să înţeleagă acţiunea unui film, trebuia să i se explice.
Unele din sertarele inteligenţei noastre pot fi excesiv
de pline, iar altele excesiv de goale.
Robert Glaser, psiholog, susţine că la baza intuiţiei ar
sta capacitatea de a înţelege schemele generale după
care sunt dispuse informaţiile.
O înţelegere inconştientă, un scurt circuit paradoxal
între sertăraşe. Sensibilitatea este cea care ar favoriza
aceste scurtcircuite. Este genetic determinată?
Posibil, în cazul chinezilor şi a africanilor din estul
continentului este un fenomen mult mai frecvent şi
cultural acceptat şi stimulat.
Legat de sensibilitate intuiţia este extrem de importantă
în artă. „În artă ca şi în dragoste instinctul ajunge”
afirmă Anatole France. Ori medicina este mai mult
decât raţionalitate ştiinţifică.
Marele terapeut William Osler susţinea că:
„Practica medicală este o artă bazată pe ştiinţă”.
Arghezi preocupat de actul medical, pacient
cu peripeţii majore în cursul vieţii, urând şi iubind
(iatrofob şi iatrofil în oscilaţie) remarca legat de marele
chirurg român Nicolae Hortolomei:
„Avea acea superfacultate a intuiţiei care joacă în
teritoriul medicinii rolul inspiraţiei în muzică şi poezie”.
Chirurgie şi intuiţie

Este Sadoveanu mare?
Este Sadoveanu necesar şi inevitabil pentru
literatura română?
Este o întrebare la care nu voi putea răspunde
niciodată. Eu personal nu am vibrat dar asta nu
înseamnă evident nimic.
Îl antipatizam profund pentru pălăria cu boruri largi,
funda bogată, cărnoasă de la gât, masivitatea ( nu
Ceahlău, elefant) cu care ocupă tribunele legitimându-
i pe mârlani.
Pentru mine era tăticul lui Mitrea Cocor, text
care în slugărnicia lui faţă de colectivizare şi tovarăşi
mai-mai că trăgea a pamflet.
Azi ştiu că era tată vitreg, biologic era cu
oarecare Mihai Celerianu.
Ştiam că era ticălosul care lansase „Lumina
care vine de la răsărit”.
Nu era lozincă masonică era o limbă dată (azi
ştiu exact) constituţiei lui Stalin.
Aflasem că era copilul unui domn cu o
servitoare.
Frate-meu în liceu, antipatizându-1 în egală şi
difuză măsură, la ora de română a bunului domn Banu
se apucase să elogieze studiile universitare ale
Maestrului, cunoscând perfect că acesta nu le avea.
Moment periculos şi pentru frate-meu Gicu şi pentru
domnul Banu.
Nu ştiam pe atunci că fusese şef mare în
Parlamentul interbelic, că era mason gradul 33, că era
patologic arghirofil şi că reuşea prin o legătură contra
naturii să împerecheze gurmandul cu gurmetul.
Nu ştiam nici epigrama lui Păstorel Teodoreanu:
Sub guvernul democrat Că noi toţi mâncăm
rahat Nu e de mirare însă eu tare mă mir Cum lui
Sadoveanu-i pare Că-i şerbet de trandafir.
Maestrul care îşi lingea buzele consumând
excrementele vremii era de o prudenţă care îmbrăţişa
cinismul şi nesimţirea.
N-a intervenit pentru nimeni, n-a apărat de
acolo sus unde l-au cocoţat niciodată niciun nenorocit
(Petru Groza da, uneori cu risc personal).
Tăceri prelungite, pleoape grele căzute,
ascunzând irişii. Dar odată totuşi a ieşit din tranşeea
replierii sale prudente.
A fost felicitat în calitate de clasic al literaturii
sovietice „moldoveneşti”.
Atunci a răbufnit:
Aiasta-i o mişălie!
MişăliaAlexis Carrel
(1873 - 1944)
Alexis Carrel (1873-1944), premiul Nobel
pentru medicină în 1912, obţinut la vârsta de 39 de
ani, care a revoluţionat transplantul de organe. Este
cel care a descoperit cum se pot sutura vasele de
sânge (sutura vasculară) şi cultura de celule.
Dat afară de şefii săi chirurgi din Franţa, ca incapabil.
Credea cu tărie în virtuţile terapeutice ale Rugăciunii.

Este 24 ianuarie 1931.
În loc să se veselească de Ziua Unirii, lumea
bună din Galaţi a fost zdruncinată de o ştire anunţată
cu litere mari în ziarul „Acţiunea”: „Doamna Dodo
Boulgarakis de pe Democraţiei şi-a pus capăt zilelor!”
Vestea a picat ca o bombă în timp de pace. Cine s-ar
fi aşteptat la aşa ceva?
Respectabila doamnă Sidonia, zisă Dodo,
nevasta procuristului Gheorghi Boulgarakis din Port,
de la firma Hollis era cunoscută în oraş de toată lumea.
Drăguţă, plăcută, iubită de soţ, de prietene - avea
într-adevăr multe prietene! - apreciată în toate
cercurile înalte ale urbei... Cel mai mare semn de
întrebare nu era cum s-a întâmplat una ca asta, ci pur
şi simplu DE CE, cum a fost cu putinţă, cum de a
recurs tocmai ea să recurgă la un asemenea gest? O
femeie atât de veselă, de prietenoasă, de talentată,
iubitoare de frumos, sensibilă, inventivă, plină de
vervă, care era în stare să întreţină atmosfera unei
serate întregi, tocmai ea să dispară aşa, dintr-o dată,
fără nicio explicaţie, ca şi cum ar da cu tifla tuturor
celor care o îndrăgeau? Ce sau cine a împins-o în
prăpastie? Să fi fost, oare, chiar atât de nefericită?...
Nu, aşa ceva era de necrezut!
Înainte, lumea mai murea de epidemii, de
războaie, de boli incurabile, de accidente. De la o
vreme, însă, la modă, erau sinuciderile, fie că alegeau
să se spânzure, că se otrăveau, se aruncau înaintea
trenului ori se înecau în Dunăre. Dar, pentru
Dumnezeu, aveau motive temeinice! Ziarele anunţau
mai în fiecare zi, la rubrica de senzaţie, falimente, cozi
uriaşe pentru obţinerea unui loc de muncă, depresii,
decese neaşteptate provocate de mizerie şi de lipsa
hranei. Iarna era aprigă, portul îngheţase, nu mai avea
nevoie de oameni, mulţi nevoiaşi alergau de dimineaţa
până seara să câştige ceva gologani pentru a cumpăra
o pâine şi se întorceau seara acasă, disperaţi, cu
mâinile goale. Nu aveau cu ce să-şi hrănească familia
şi porneau pe străzi fără ţintă, unii căzând la marginea
trotuarelor sau chiar în mijlocul străzii, înlemniţi de
frig, neluaţi în seamă de nimeni. Patru au fost găsiţi
morţi pe stradă, numai săptămâna trecută! Pe lumea
cealaltă măcar nu le va mai fi foame! A impresionat
pe mulţi - aşa, ca dramoletă - tânărul de 16 ani, ucenic
la o frizerie, care a preferat să se spânzure decât să-
şi ducă viaţa cu o leafă de mizerie.
Mă rog, acestea erau cazuri de înţeles. Dar Dodo?!
Dacă în inima şi mintea doamnei Boulgarakis nu mai
putem intra acum, pentru a înţelege ce s-a întâmplat
cu adevărat în viaţa ei, în ultimii... hai să zicem cinci
ani de zile, de când a adus-o soţul, din Fanarul
Constantinopolelui tocmai la Galaţi, să încercăm să
aflăm măcar ce s-a petrecut în ultima ei zi din viaţă.
Reporterul de la „Acţiunea” a investigat cazul şi ne-
ar putea ajuta. A aflat el ceva, dar nu totul. Şi, după
părerea mea, s-a cam pripit. Să mergem aşadar uşor,
pe firul naraţiunii lui, dar s-o luăm de-andoaselea,
fiindcă el a început cu povestirea soţului. Ei bine, eu îl
voi lăsa pe soţ deoparte, deocamdată, şi voi începe
cu povestea ei, a eroinei acestor zile.
Strada Democraţiei era - este şi acum - o
arteră întortocheată, mai aproape de centru decât de
periferie, care leagă strada Brăilei de Piaţa Nouă. La
numărul 50, familia Boulgarakis a cumpărat o casă,
nu prea mare, dar destul de spaţioasă, la intrare cu
doi lei de piatră pe treptele terasei. Deasupra uşii, un
acoperiş de sticlă în evantai, cu un păun în vitraliu,
arunca lumini vesele şi triste pe feţele celor care intrau
şi ieşeau. Urma o marchiză şi un antreu, din care se
trecea în salonaş, iar de acolo se deschideau mai multe
uşi, spre bucătărie şi atenanse, spre dormitor şi, mai
departe, spre un vestiar. Casa era intimă, primitoare,
dar fără mari pretenţii.
Culmea e că nici măcar în ultima zi din viaţa
ei, nimic nu a prevestit ce va urma. Dacă nu s-ar fi
uitat în oglindă... Dar putea să nu se uite? S-a uitat şi
ce a văzut? Nu-i venea să creadă! Să fie adevărat?
Şi doar avea numai 34 de ani! Atât de repede?...S-a
aşezat pe pat şi a stat aşa câtva timp nemişcată, până
a întrat soţul ei, care îşi căuta manşetele fiindcă se
pregătea să plece la birou.
Primul fir de păr alb nu este o tragedie pentru
nimeni. Dar la 34 de ani? Pe Dodo o înspăimânta
bătrâneţea. Putea să-l fi ascuns de buclele de pe

frunte, existau vopsele, trucuri, dar până când? Pe
cine şi cât timp ar fi minţit?
Nici nu începuse bine ziua, că armeanul din
colţ pornise cu cobiliţa pe umeri, călcând apăsat
zăpada întărită şi strigând cât îl ţinea gura: „Iaurgiu!”,
„Iaurgiiiuuu!”... Se lăuda că avea cel mai bun iaurt
din Balcani, armeanul ăsta, şi nu exagera câtuşi de
puţin. II luai cu paleta şi tremura ca o piftie. Dodo
ştia ce înseamnă un iaurt de calitate, doar copilărise
pe malurile Bosforului, în cartierul grecilor, al căror
iaurt rivaliza cu ayranul turcesc. încerca şi ea, aici, la
Galaţi, combinaţiile ştiute de demult: ţaţakis, un
amestec cu castravete, usturoi şi mentă, ori dulcele
acela răcoritor, iaurt cu portocale şi mentă... Dar
parcă nu aveau gustul pe care-1 ştia de la bunica
Anghelina, iaiaca ei, cum spun grecii, cea cu poveşti
şi bunătăţi nemaivăzute care o făceau altădată atât
de fericită.
Ieşi la poartă, să cumpere de la armean, strigându-
1 veselă, ca-ntotdeauna:
-Hei, kir Garabed! Cum dai ulciorul?
-Păi, dacă-ţi dau dumitale toată marfa, eu
ce mai vând azi?
-Păi, dacă eu îţi cumpăr toată marfa, ce ai
nevoie să mai vinzi?..
-N-ai dumneata bani, coniţă, să cumperi tot
iaurtul meu!
-Poate că am, poate că n-am. Da’ pe ăsta cât
ceri?
Şi uite-aşa se tocmeau, se hârjoneau, până
ajungeau la o înţelegere. Ca-n pieţele orientale, fiindcă
Dodo ştia că nu trebuie să cumperi din prima, că jigneşti
vânzătorul. Şi, decât să-l jignească pe kir Garabed,
mai bine îngheţa de frig la poartă.
Cu ce a luat, i-a pregătit, ca de obicei, un mic dejun
copios bărbatului său, a mâncat şi ea ceva în grabă, a
strâns totul, fiindcă dăduse liber menajerei, şi l-a condus
pe Jorj al ei până în marchiză, aşa cum făcea
întotdeauna când el pleca la birou. După sărutul de
rigoare, ea mai pronunţă şi două rugăminţi fierbinţi:
„Să-mi aduci, Joij, când vii diseară, o pereche de
pantofi noi, ştii, pentru balul de sâmbătă, de la clubul
elen!”..., motivă ea, „dar să fie cu toc mic, ai grijă, să
nu fim Pat şi Pataşon!...” - avea întotdeauna grijă să
nu-1 întreacă în înălţime, că nu se făcea. „A, şi încă
ceva: o placă! Caută-mi de unde ştii placa aceea, cu
muzica din filmul „ Ein tango fur dich ”, pe care l-am

văzut împreună, deună-zi, la Trianon!”... Melodia
făcuse vogă în toate cercurile, îi plăcea atât de mult
şi o fredona toată ziua. Aflase că a sosit în Galaţi, dar
nu ştia sigur la ce magazin. Să caute, să nu se lase
până n-o găseşte! „Du-te la „Odeon”, pe
Domnească, la colţ cu Fraternităţii, sau la „Lyra”, la
„Harpa”, ori la „Mozart”, vezi tu. Sau dacă nu, la
Fraţii Grifon, tot pe Domnească. Iar când mi-o vei
aduce, să mi-o pui să o ascult... la infinit!”...
-Eşti nebună, Dodo!
-Da, recunosc. întotdeauna am fost un pic
nebună. De ce m-aş cuminţi tocmai acum, când mai
am atât de puţin şi... Eh, dar lasă, acum du-te şi fă
cum ţi-am zis!
Era foarte pasională, Dodo a lui, iar el nu
putea refuza nimic acestei frumuseţi care îi devenise
soţie prin nu se ştie ce minune zeiască. Astăzi, Jorj
va pleca mai devreme de la birou, ca să caute prin
magazine. Avea o misiune grea. Nici pantofi de damă
fără damă nu e uşor să cauţi - spera totuşi să găsească
ceva la Edmond Cohen, pe Domnească. Nici o placă
nou sosită în oraş nu e uşor de găsit. Pentru asta,
avea de colindat. Greu, dar nu imposibil, fiindcă nicio
dorinţă de-a lui Dodo nu era de neîndeplinit!
Prima oară, Gheorghi Bulgarakis a văzut-o
pe fereastra cancelariei, pe când era profesor la liceul
„Fanar”, din cartierul cu acelaşi nume din
Constantinopol, unde erau educaţi urmaşii fanarioţilor
greci şi bulgari. Era în curtea şcolii, veselă, exuberantă,
de o frumuseţe ireală - ca o porumbiţă, ce mai! - cel
puţin aşa i s-a părut lui atunci. Să fie elevă la acest
liceu?, s-a întrebat. Nu, venise să-şi ia sora acasă. A
urmărit cele două fete, dar în cartierul acela cu străzi
întortocheate, împletite într-un urcuş abrupt, le-a
pierdut repede urma. În aceeaşi seară, însă, a reîntâlnit-
o în restaurantul unde ea cânta, acompaniată de un
pianist. Probabil, mai mult decât coleg de scenă,
fiindcă privirile lor se întretăiau cam cu înţeles. Din
momentul acela, Gheorghi Bulgarakis n-a mai avut
linişte. A impresionat-o cu tot felul de atenţii, până i-a
cerut mâna şi s-a asigurat că nu va fi refuzat. Pentru
asta, a trebuit să ridice statutul social al întregii familii:
sora Ariadna şi bunica, madame Calypsi, o aristocrată
văduvă, scăpătată, care îşi întreţinea nepoatele cu greu.
Domnul Boulgarakis era un om bogat, pentru
el nu a fost niciun efort să o scoată pe Dodo din
anturajul pe care îl frecventa şi să o „transplanteze”

într-o altă lume, aici, la Galaţi, unde, datorită
frumuseţii, a talentului ei nativ de a inventa noi modele
de vestimentaţie şi a firii ei exuberante, a câştigat
repede prietenia multor doamne. Era dorită, apreciată
şi întotdeauna bine primită în toate cercurile societăţii
gălăţene, atât româneşti, cât şi greceşti. Iar vechea
iubire, dacă o fi existat cumva, se stinsese demult.
Cel puţin, aşa-i plăcea lui să creadă.
Dar să revenim la eroina noastră, care, după
plecarea soţului ei, şi-a reluat lucrul la rochia pentru
balul de sâmbătă. Fusta lungă, mulată pe talie, bustul
din tul cu dantelă pe margini, cu un decolteu ascuţit şi
cu spatele gol - model destul de deochiat pentru
vremea aceea, făcea din Dodo o avangardistă cu
gusturi mondene şi inspiraţii îndrăzneţe în ce priveşte
fanteziile vestimentare. Doamnele din elita gălăţeană
o admirau, o imitau şi se întreceau în a o invita la
prânzuri şi supeuri. Peste tot, însă, se prezenta la braţ
cu soţul ei, care n-o slăbea din ochi o clipă.
Faptul că era căutată şi consultată adesea, a
încurajat-o să deschidă ea însăşi, pe Berthelot 18,
într-un spaţiu închiriat, un atelier de lux, croitorie de
damă, rochii şi mantouri, devenit în scurtă vreme un
loc de pelerinaj şi de încântare.
Însă toate pe lumea asta au un suiş, o culme
şi un coborâş.
Cu doi ani în urmă, Jorj s-a îmbolnăvit, a făcut
o formă gravă de anemie şi a stat internat multă vreme
în spital. Avea nevoie de îngrijire, dar, mai ales, avea
nevoie urgentă de sânge pentru transfuzii. Cum nu
avea rude la Galaţi şi nimeni la care să apeleze, ea n-
a stat pe gânduri o clipă. îi datora mai mult decât
viaţa, aşa că a donat sânge pentru el, fără să ezite.
Culmea e că se şi  potriveau!
Afacerile nu mai mergeau ca înainte şi, în scurt
timp a trebuit să închidă atelierul. Mai mergea,
împreună cu o domnişoară care o însoţea la lucru, pe
la casele care o solicitau, unde crea şi confecţiona
rochii complicate şi fistichii. Situaţia aceasta o enerva,
o punea într-o postură umilă şi ar fi renunţat, dacă
cheltuielile casei i-ar fi permis.  Într-o zi, pe când
plecau de la o doamnă în vârstă care o tot sâcâise cu
pretenţiile ei, s-a scăpat faţă de fata de lângă ea şi a
zis: „Uită-te la mine, Marieto: în ziua când o să-mi
văd în oglindă primul fir de păr alb, eu mă
sinucid!”...„Da ‘ de ce, doamnă, sunteţi tânără,
frumoasă, soţul vă iubeşte, ce vă doriţi mai mult?”
„Ei, dragă, cât mă vezi acum de fericită, un foc tot
am la inimioară! Aici, la voi, Dunărea este la fel de
lată ca Bosforul meu. De multe ori am privit malul
celălalt crezând că e Asia... Ce să-i faci, toate pe
lume au un sfârşit. Ţine minte de la mine asta!”...
Mai avea de cusut perlele de pe plastron, de
la mâneci şi de la poale. Operaţie migăloasă, cu efect,
la care nu renunţa niciodată.
Când să încheie, pe la 6 seara, a venit o
vecină să-i ceară nişte zahăr pentru ceai. A luat din
cămară o pungă întreagă şi i-a dat-o: „Să fie de sufletul
meu!”, i-a zis. Se întunecase, dar nu a mai aprins
lumina.
Relatarea domnului procurist Boulgarakis este
ştiută. Mie mi s-a părut inacceptabil de seacă, dar
mă rog, nu vreau s-o comentez aici.
A venit acasă, cu pantofii şi placa promise, a
intrat în curte şi s-a mirat găsind casa în întuneric. L-
a frapat mai ales o umbră care se prelungea în dreptul
geamului de la dormitor. Intrigat, a strigat-o pe soţia
sa, care mai obişnuia să glumească, stingând lumina,
ca să creadă el că nu este acasă. Şi-a descălţat şoşonii
şi, văzând că nimeni nu răspunde, a intrat. Când a
ajuns în dormitor, a văzut un corp atârnând de
oberlichtul geamului. Abia atunci a realizat ce s-a
întâmplat.
După cum a mărturisit el mai târziu, cu un
calm desăvârşit, s-a retras, a închis uşa, şi a fugit spre
circa a Il-a de poliţie, de unde s-a întors cu comisarul
Timoianu, care a tăiat şnurul. A venit şi doctorul
Manoliu, care a constatat decesul şi procurorul, care
a încheiat procedurile, „nefiind bănuieli”.
Trei zile, vecinii şi prietenele, câte au mai
rămas, au trecut, pe rând, să-i aducă lui Dodo un
ultim omagiu, să-i admire rochia şi să asculte, în loc
de prohod, „Ein tango fur dich”, până la saturaţie...

Asemenea unui fluviu ce-şi adună apele în
matcă, în drumul său de la izvor, către vărsare, ajuns
la vârsta marilor împliniri, Sterian Vicol realizează o
antologie lirică, din cele mai reprezentative poeme,
selectate valoric în virtutea propriilor opţiuni,
respectând ordinea cronologică a apariţiilor editoriale.
„O sută şi una de poezii”(Editura Academiei Române,
2020) este o carte de colecţie, impresionantă prin
dimensiune şi ţinută grafică, dar, în primul rând, prin
imaginea de ansamblu oferită cititorului, asupra
parcursului evolutiv al viziunii estetice urmărite de
marele poet, de-a lungul întregii sale activităţi
creatoare.
Volumul este prefaţat de criticul Petruş Andrei,
care punctează câteva momente edificatoare pentru
cariera de scriitor a lui Sterian Vicol: activitatea
jurnalistică, volumele apărute, premiile literare, urmate
de o serie de referinţe asupra laboratorului de creaţie
vicolian, cu observaţia pertinentă că „poetul scoate în
evidenţă simboluri vechi de când lumea, cărora le dă
sensuri noi si frumuseţi inedite”.
Tabelul cronologic întocmit de marele om de
cultură (poet, publicist, critic literar, bibliograf), Mircea
Coloşenco, este cuprinzător şi urmăreşte realizarea
unui echilibru corect între biografia poetului şi
realizările sale în plan literar, concluzionând pe un ton
mucalit, că nimic din ceea ce este omenesc nu-i este
străin acestui bard al freneticelor erupţii de energie
vitală din natură: „iubeşte dansul, balerinele şi vinul de
nisip, alb şi de Ţuţcani”.
Partea cea mai importantă, conţinutul
propriu-zis al cărţii, cuprinde într-o formulă
sintetizatoare titlurile volumelor publicate de la debut,
până în prezent, completate de poeme ilustrative, iar
în final, autorul găseşte de cuviinţă să introducă două
capitole, prin care să-i prezinte cititorului, imaginea sa
în oglindă: „Repere critice” şi „Addenda”.
Această selecţie antologică sugerează
preocuparea constantă a lui Sterian Vicol de a-şi oferi
sieşi un răspuns la o posibilă interogaţie intimă asupra
modificărilor percepţiei sale lirice generate de
acumulările valorice individuale, la nivel de tematică,
experienţă creatoare, informaţie culturală etc. Ne
aflăm în faţa unui poet cu inepuizabile resurse de
valorificare a materialului referenţial în formule poetice
mereu surprinzătoare, ce variază de la poezia cu aspect
minimal la poemul de dimensiuni ample sau de la
prozodia strictă a versurilor clasice, la versificaţia
modernă, degrevată de restricţii canonice.
Observăm în poezia lui Sterian Vicol un
interesant joc al simetriilor opozante în aranjarea
simbolurilor, cu sugestii plasate progresiv, de la planul
concret, către sfera superioară a existenţei spirituale.
într-un poem deosebit de sugestiv, aşezat la începutul
volumului, sub aspectul unei mărturii de credinţă
tulburătoare, se pune în lumină raportul dintre realitatea
concretului existenţial şi universul imaginar al operei
literare, izvodit din dramaticele zbateri ale creatorului
de frumos. Poetul este un damnat ce-şi ispăşeşte
osânda în captivitatea propriului destin singular, iar
cuvântul reprezintă singura cale de acces către
catharsisul eliberator: Prin iarba, numai prin iarbă,/îşi
poartă poeţii rănile de dor/şi vocile lor de bătrâni şi
 „O sută şi una de poezii”
sau rodul unei vieţi într-o carte de căpătâi
STERIAN VICOL
27
adolescenţi,/ se scutură ca floarea de grâu/şi ca mărul,
pe inima patriei lor./ Ei vin mereu însângeraţi/prin
mijlocul câmpiei şi se duc,/ ei duc în vorba lor metafore
precum/faguri dulci de miere spre amiază/şi trec peste
râuri, uşor,către munţi/şi nimeni, aproape nimeni, nu
ştie/ că stelele şi Calea Lactee/sunt imagini din poeme
străvechi/ la care cu genunchii pe talger de piatră/
Părinţii se roagă, Fiii se miră/şi vocile lor de bătrâni şi
adolescenţi/plutesc - imponderabile trupuri -/în sferă
şi duc pânze solare/şi le-aşază pe morminte/pe rana
ochiului/precum pietrarii piatra/ una lângă alta, una
peste alta. (Calea Lactee)
Aşadar, Sterian Vicol este un poet imprevizibil,
cu multiple posibilităţi de exprimare artistică, transpusă
în extraordinara flexibilitate a versului. în acorduri
lungi, de epopee, sunt evocate imagini ale copilăriei
de-o naturaleţe netrucată, cu impact aproape şocant
asupra percepţiei comune. Este cunoscut deja faptul
că Râpa Zbancului este pilonul central al imaginarului
poetic, în jurul căruia se concentrează simbolistica
poeziei dedicate satului natal: în Râpa Zbancului, vai,
în râpa,/unde copilele! copilandre îşi/ ştergeau sângele
cu frunze de salcâm,/ de alior, de brusture, uneori chiar
cu floarea de cucută (trupşorul lor,/unghiul şi punctul,
triunghiul, toată/ geometria grădinii şi cărarea
descheind/ pădurea de oţetari, vai, erau, pur şi/ simplu,
ca o lecţie deschisă,/curată ca lumânărica
Domnului!)...(Râpa Zbancului)
Uneori, timbrul melodic al frazei poetice are
inflexiuni cu tonalităţi elegiace, sensurile mesajului
poetic se interiorizează, capătă profunzime şi
amplitudine ideatică, mulându-se pe structura
preponderent metaforică a demersului liric: Mai trist
decât stejarul cel tânăr nici râul nu-i, învăţând câmpia/
s-audă marea/ când el visează corăbii/cu pânze albe
fluturând în vânt/ şi albatroşi ridicaţi departe/ până-n
ograda cea rotundă cu/cărarea subţire cât o centură/
de castitate sfâşiată -.(Mai trist)
„O sută şi una de poeme” este cartea unei
vieţi (cu toate harurile şi darurile sale) sau o viaţă într-
o carte, la dimensiuni simbolice, dar nicio carte nu va
cuprinde cu adevărat comoara de frumuseţe din sufletul
unui poet. în fine, un truism, dar ne-a folosit ca pretext
pentru o provocare :„Pe când următoarea carte,
domnule Vicol?” Şi mai daţi-mi voie la încă o indiscreţie,
cel puţin: aţi fost publicist, gazetar, poet, prozator, eseist,
vă apropiaţi de formula aşa-zisului „scriitor total”: „în
ce măsură credeţi în acest mit?” sau „în ce măsură
v-aţi lăsat ispitit de orgolii demiurgice?”
Virginia CHIRIAC
Manuscrisele tale
Soţiei mele, Elena
Mâinile tale în mâinile mele
luminează fereastra în
dreptul stejarului tânăr-
Aproape de neatins, Poetul
scrie c-o balerină care
dansează pe terasa
de deasupra mării,
Dând vina pe poemul nescris
Între mâna sigură a mea
şi pescăruşii tăind orizontul,
tremură manuscrisele mele
cu frunzele toamnei la uşă
mânăstirii demult părăsite.
Când mâinile tale se desprind
de mâinile mele, se face noapte
şi-n dansul balerinei adie
imaginea stejarului tânăr!
Scrisul
Scrisul nu-i altceva decât otrava
pe care singur ţi-o pregăteşti
şi rămâi dependent de ea – Poezia!
Să-ţi vinzi labirintul cu hieroglife,
durere fizică în fiecare literă, să
învingi somnul memoriei, nu-i decât
un bandaj, un strigăt la vin vechi
când femeia dansează pe inima bărbatului!
Pe fiecare pagină, la marginea poemului
ea, amanta unică a îngerului care-am fost
atârnă de firul de cânepă până
în tăietura Râpii Zbancului!
Iubirea fiind un poem invizibil
dansează lent în mierea tăcerii!
28
LAS TIMPUL MEU...
Las timpul meu pe-o coală de hârtie
Să vremuiască-n litere şi-n cânt,
Să dăinuiască întru veşnicie
În mare de speranţe şi-n cuvânt.
Las timpul meu pe zborul lin al clipei
Să-mi poarte gândul dincolo de nori
Să scrie-n cer că mulţumesc ursitei
C-a picurat în viaţa mea doar primăveri.
Las viaţa mea pe-o coală de hârtie
Şi bucurii, necazuri, orice-ar fi
Dovadă-n ceruri, sfântă mulţumire
C-am rezonat cu viaţa, doar prin poezii!
RAZE DE GÂND
Desculţ prin amintiri înrourate
Cu picături de suflet şiroind duios
Cu slove-n fir de aur agăţate
Înclin genunchiul clipei spre frumos.
Cu sufletu-mi fugar prin vară
Adun parfumul florilor de soc
Şi-oi răsădi de-o fi să-mi fie iarnă
Trifoi de frunze presărate cu noroc.
Pe raza gândului ce va străbate norii
Cât soarele-mi va fi frate şi surată, luna
Voi cerne versuri, rânduri, lumii
Şi-mi voi purta pe cerul viselor, cununa.
RĂSPUNS TACIT
S-au odihnit cuvintele, o vreme,
Pe braţul salciei ce-şi plânge clipa
Şi-au murmurat setos, luciri de stele
Smulgându-i timpului, avid, aripa
S-au odihnit pe margine de gând
Şi i-au hrănit nevoia de culoare
S-au prins de glezna lunii, fremătând
Şi-au scris, tacit, răspunsul la-ntrebare:
Pot ele să opreasc-o clipă, timpul
Pe care, sita gândului îl cerne-n astre?
Şi dacă, da, atunci, întreg pământul
Se va opri din mers, spre a renaşte?
COROLA DE GÂNDURI
Mi-alunecă un gând în palma nopţii,
Se leagănă pe tâmpla harului divin,
Aduce-ofrande-n poala nobilă a sorţii,
Scriind destine-n vremuri care vin.
Un gând va naşte pururi alte gânduri,
Ce-şi vor stropi culoarea în cuvânt.
Poveşti se lasă scrise, printre rânduri
Atât cât viaţa naşte viaţă pe pământ!
Din leagăn sfânt, din fragedă pruncie
Noian de gând mă înveleşte-n astru
Ducând în zbor cuvântul întru veşnicie
Zidind pe clipe amfore de alabastru.
În taina-n care creşte-n tihnă altă taină
Un gând se va-ntrupa sporadic în cuvânt
Cuvântu-i va fi gândului o sfânta haină
Şi taina-i va fi gândului un veritabil scut.
Mioara Baciu

ŞOAPTE IN NOAPTE
Lacrimă de bucurie sau blestem
Inundă potecile răsărite
Pe obrazul clipei
Ceru-şi scutură petalele plumburii
Pe umerii speranţei
Ce-şi caută nemurirea
În fiece boare de vis ...
Şoapte cuibărite-n frunze
Rostesc descântecul luminii
Ce-mbrăţişează pântecul pământului
Şi deschid aleile gândului,
Mereu arzânde ...
Şi-atunci, minune sau nu,
Murmurul tău, soare
Şi zâmbetul tău, lună
Îmbrăţişează veşnicia secundei
Ce se scurge-n cuvânt...
AŞA CUM EŞTI
Aşa cum eşti, te voi iubi mereu
Dar tainic, să nu ştiu nici măcar eu
De eşti uşoară adiere, ori un alizeu
Ce-mi mângâie, ori răscoleşte trupul meu...
Căci fără tine viaţa-i un non-sens
De zbor, ori mă opresc din mers
De inima îmi bate în sens invers
Chiar de-mi aşterni în palmă-un univers...
Aşa cum eşti, eşti însăşi viaţa mea
Nu-ţi cer comori, vreau doar o stea
S-aprindă-n nopţi luciri de peruzea
Să-mi lumineze veşnic dragostea!
Eu, sferă a aceluiaşi întreg
Cu tine doar, al lumii haos îl dezleg
Străbatem galaxii care converg
Spre punţi, care, distanţele din inimi, şterg.
ŢIPĂTUL SECUNDEI
Când stelele se prind cunună
pe fruntea cerului pândar
Iar buza lunii, diafane, sărută talpa pământului,
Secunda-şi ţipă zborul în anotimpuri de dor.
Crâmpeie ale minunii că sunt
tropăie potecile sinuoase ale inimii
care ştie să vorbească, tăcând,
care-nvaţă să tacă, vorbind,
care ştie să iubească, plângând,
care-nvaţă să plângă, iubind.
Efervescentă, clipa-ngenunchează
zborul timpului fugar
Să zăbovească înc-odată
pe margine de anotimp de hoinar
Şi golul inimii să-l umple
în zbor celest, pe-o aripă de nor.Autoportret

Cămaşa cu nasturi de ger
Flăcările privirilor mărşăluiesc în arii stridente
Aripile genelor au veleităţi de dirijor
Liniştea zâmbetului îmbracă-n farniente
E-o contrazicere totală, domnu aranjor
Şi-apoi, cămaşa cu invitaţii false
Cu linii vesele şi nasturi de ger
Deschide porţi şi-s porţi închise
Capitulant cu iz de vreau, acesta eşti, mon cher
Tablou neîmblânzit
Mă mişc, respir şi simt eliptic
Masculinizez feminitatea-mi apocaliptic
Aşa mă vezi când nu-ţi primeşti
Supradoza de alinturi drăceşti
îmi faci o schiţă, să mă văd fadă
Caricaturizezi povestea şi-o pui în acoladă
Trânteşti de vise în porţi închise
Pe pânza violet, stârneşti albastre cataclisme
Şi când te-ai oprit, de inspiraţie golit
în braţe-mi vii, rostogolit
Râdem adânc, ne privim fluid
Ca după un descântec de druid
Fixăm apoi în cui tabloul neîmblânzit
Pe un perete de eliptic flămânzit
în zece rânduri
plouă-mă cu cântec în zece culori
şi pictează-mi cu linişte-ncordarea
dă-mi zece pe linie când îţi înţeleg liniile
şi expiră de zece ori până mă sorbi dintr-un inspir
trasează cu genele zece la pătrat fiori
şi curăţă întinarea de ieri
nu mă lăsa să respir nici zece fire de nisip
din clepsidra foirii noastre şi fredonează nebunia mai
departe
blochează-mă cu zece rânduri de zăvoare
să rămân zece secole înfiptă în noi
Culori
îmi pun rochia de flori turcoaz şi ies pe uşa prin care-
a plesnit primăvara roz
O primăvară care mi-a şters din olfactiv parfumuri gri
Care nu-mi cere să-mi cuminţesc săriturile când abia
mi-am luat resorturi noi
Şi nici nu vrea să cânt albastru când partitura mea e o
explozie de culori
Nu răci spaţiul nostru!
Farmacia din colţ a dat faliment
Pilota e pusă pe raftul de sus de tine
Iar scara ai rupt-o când te jucai de-a Romeo
Cu o Julietă pe care
Tot tu ai învăţat-o
Să profite de două braţe
Nu ştiu cum te vei descurca cu toate astea
Când ştii bine că
Mariana Laureta Balaban

O altă farmacie e în cartierul vecin
Ceaiul cu lămâie e prea acru
Şi dulceaţa nu o iau decât din ochii tăi
Privind liniştea
Pliuri de păsări trasează triunghiuri în ceruri
Senzaţia de zbor păşeşte-n anotimpuri
Norii dansează...vântul impune ritmul...rezultă
concert
Totu-i contemp şi extrovert
Mişcarea învăluie cu aromă de pleoape
Liniştea bătăii de aripi e linişte-noapte
Gâdilaţi de viori pomii se gudură-n valuri
Legaţi şi legănaţi prin nevăzute cabluri
Lăsăm liniştea-concert să se-ntâmple
Cârlionţi de note se-agaţă pe tâmple
Ripostăm doar cu zâmbete bete
Transformate pe loc în alegrete
Anotimp răstignit pe rugul culorilor
Pământul s-a gătit cu verde pe la tâmple
Şi s-a-ncălzit până-n nucleul lui de pământ
Culorile-şi revin cu greu, ies din iarnă tâmpe
În întoarcerea lor, păsările fixează mijlocul cerului
şi-l străpung
Se-ntâmplă un anotimp cu croieli de vise
Foarfecele aripilor bălăcesc norii în scop de limpezire
Catastrofa rece a abdicat în urma reţetelor prescrise
Şi toate-n jur au uitat de adormire
Noi doi în marea regăsirii
Căutăm în marea de aţe
Nodul ce ne-ar mai putea lega
Scâncetul negăsirii cântat de paiaţe
Îl mototolim strâns pentru a-l fereca
Ne vis luptăm, ne plâng rugăm
Ca nodul să se strângă
În mare, valuri de cub plantăm
Să ne regăsim pe-o dungă...
Cum e dor?
Vrei să ieşi din casă şi nu găseşti perechea pantofului
Ceilalţi nu se potrivesc cu ţinuta aleasă
Alte alegeri nu mai faci şi
Te răzgândeşti, spunându-ţi că
Oricum primăvara nu şi-a luat încă pensula de
zugrăvit străzi
Te întinzi pe patul pe care abia l-ai golit
Auzi din interiorul noptierei o invitaţie
O onorezi şi deschizi cartea pe care ai lăsat-o
neterminată din sezonul trecut
Paginile goale nu şoptesc decât un singur dor,
monosilabic
Radioul scrâşneşte din frecvenţă o nemelodie, tot mono
Totul e mono-tonie de dor
Semnale de pe Venus
pe baza datelor observaţionale s-a ajuns la concluzia că
venus a uitat să fie retrograd prin mart(i)e
din primăvara acestui an a făcut pace cu densitatea
atmosferei mele
creând o egalitate fraudulos de strâmtă
rotaţia axială sparge liniştea de stâncă
salvând opere uitate în cutii manelistice
compoziţia chimică s-a schimbat în bio carbonat de noi
vânturile puternice sunt acum adieri de şoapte
azo-tu şi azo-eu caută alint în noapte
vaporii de apă permit pictura în ulei a cerului
din mart(i)e semnalele pun magnet în doi
sparg densităţi neacomodate cu noi
Iubire cuantică
Tu nu eşti, eu nu sunt
Este noi şi nu existăm separaţi de acest cuvânt
Aici, acolo, acum şi atunci
Desfăşurăm cuanticul în sfere adânci
Diluăm timp şi spaţiu de la început la sfârşit
Frământăm infinituri în malaxor de iubit
Imprimăm cadenţă de inimi flămânde
Universul trebuie să ne asculte
115, ieri, azi şi-nainte
Scaune suprapuse anunţă stingerea
O mâţă supraponderală scârţâie pe sub ele
Tramvaiul 115 a trecut de ieri
A venit azi şchiopătând într-o lumină difuză
Confuză e strada
Şi muzica ce încă mai sughiţă o partitură strâmbă
Confuz e înainte
Dar şi de mă întorc ... 115 şerpeşte pe alte linii
Cerşetorul bărbos mângâie supraponderala blănoasă
El chiar nu crede în azi şi-nainte

Recent pe 25 septembrie 2020 a apărut în ziarul
LUMINA un articol semnat de gen.de brigadă (r) ing.Ion
Maftei pe care l-a intitulat: Constantin Vasiliu Bolnavu, un
mare filantrop. Pentru că subiectul este deosebit de
interesant şi inedit, consider că merită să redau partea
esenţială din acest material, pentru a fi cunoscut de români.
„Constantin N.Vasiliu
Bolnavu a înfiinţat
fundaţia universitară
care îi poartă numele,
cu sediu în Bucureşti,
care a funcţionat în
perioada 1922-1948,
înlesnind studenţilor
români creştini-
ortodocşi fără
mijloace, dar merituoşi
putinţa de a-şi
desăvârşi studiile. În
anul 1922, a cumpărat imobilul din Bucureşti, str. Piaţa Amzei
nr. 5, pentru a asigura locuri de cazare şi masă studenţilor
din România Mare. Suma de 12 milioane de lei, impresionantă
pentru acele vremuri, o depăşea pe cea alocată în bugetul
naţional pentru cazarea studenţilor în cămine. Imobilul din
Piaţa Amzei cuprindea căminul pentru studenţi, o sală de
conferinţe, biblioteca şi o editură proprie.
În luna decembrie 1923, Parlamentul României a
adoptat prin lege Fundaţiunea Universitară Constantin
N. Vasiliu Bolnavu şi statutul fundaţiei, care asigura gratuit
condiţiile de cazare şi masă pentru 300 de studenţi anual,
proveniţi de la ţară, din rândul muncitorilor şi funcţionarilor
modeşti. Printre cei care au beneficiat de acest cămin îi
amintim pe lingvistul Boris Cazacu, eminentul jurist Valentin
Al. Georgescu (fost director la Institutul de Istorie Sud-Est
European), Emil Cioran, Gogu Rădulescu, Miron
Constantinescu, Avram Bunaciu, Grigore Geamănu, Victor
Isac (preşedintele Tineretului Universitar Ţărănesc)
Constantin Drâmbă (fost director la Institutul Astronomic).
Pentru întreţinerea şi dezvoltarea fundaţiei, C.N.Vasiliu
Bolnavu a mai donat un teren în suprafaţă de 160 de hectare
în Dudeşti- Cioplea.
Proiectul Sinaia a reprezentat un alt act filantropic
a lui C.Vasiliu Bolnavu. În anul 1928, înzestrează Fundaţia
Universitară C.N.Vasile Bolnavu cu 575 de hectare în zona
Valea Dorului - Sinaia - Moroeni, oferite cu titlu gratuit şi
destinate înfiinţării unei comune climaterice modeme cu
construcţiuni pentru diferite instituţii culturale şi de interes
general obştesc, precum şi 400 de locuri de case, acordate
gratuit funcţionarilor care au adus şi aduc servicii statului
şi poporului român. Donaţia a fost acceptată în numele
fundaţiei de către Nicolae lorga, în calitatea sa de rector al
Universităţii din Bucureşti, care a apreciat că acest fapt
este unic în istoria filantropiei, cât şi a culturii româneşti.
Construcţia acestui campus a fost întrerupt de război şi de
raptul comuniştilor. Printre personalităţile şi instituţiile cărora
li s-au repartizat loturi gratuite în Valea Dorului menţionăm:
Miron Cristea (patriarh); pr. D.Dron; Visarion Puiu(Episcop
de Bălţi); Patriarhiei; Societatea Ortodoxă a Femeilor
Române, pr. lordănescu. între cele două războaie mondiale,
Constantin N.Vasiliu Bolnavu a cumpărat terenul şi mai multe
imobile din faţa Liceului Roman Vodă din Roman, unde a
înfiinţat un cămin ce asigura în mod gratuit condiţii de
întreţinere - cazare şi masă - pentru 200 de elevi de liceu
merituoşi (100 băieţi şi 100 fete) din Moldova de atunci.
Pentru internatul din Roman a mai cumpărat 20 de hectare
în satul Cordun, judeţul Roman şi un hectar în Roman,
pentru cultivarea legumelor necesare.
De numele lui Constantin N. Vasiliu Bolnavu se
mai leagă ctitoria a două biserici, printre care este cunoscută
biserica din Suceveni, Judeţul Galaţi şi fondarea a zeci de
şcoli. În localitatea Dulceşti din jud. Neamţ a ridicat primăria
şi monumentul eroilor şi a înfiinţat o fundaţie pentru azil, în
1939. Construcţia a fost întreruptă, din cauza războiului şi a
instaurării regimului comunist. Tot la Dulceşti a înfiinţat o
bibliotecă şi a asigurat donaţii pentru fonduri de carte
destinate bibliotecilor din alte sate.
Armata Română a găsit în Constantin Vasiliu
Bolnavu un sprijin de nădejde. Amintim doar donarea de
sume mari de bani pentru flota naţională în 1913; 100 de
milioane de lei oferite Armatei Române; o suprafaţă de
2.000mp. În perimetrul Calea Dorului - Sinaia - pentru
Regimentul III Dâmboviţa, nr. 22 Infanterie.
În 2019, Primăria Municipiului Roman a acordat
titlul de Cetăţean de onoare post-mortem lui Constantin N.
Vasiliu Bolnavu. Prin societatea culturală Clepsidra din
oraşul Roman, al cărei preşedinte este preotul Cornel Paiu,
s-a realizat un bust al marelui filantrop, pe cheltuiala
urmaşilor lui, care va fi amplasat, în acest an, în parcul din
faţa primăriei, pe locul unde a funcţionat căminul-internat
din Roman.
De curând s-a înaintat o cerere către Primăria
Municipiului Bucureşti, pentru a aproba aşezarea unei plăci
comemorative pe clădirea din str. Piaţa Amzei nr. 5, unde a
funcţionat Fundaţia Universitară Constantin N. Vasiliu
Bolnavu, între anii 1922 şi 1948".
Acest articol merită a fi completat şi cu alte
informaţii interesante precum: Constantin N. Vasiliu Bolnavu
s-a născut pe 4 aprilie 1867, la Ploieşti şi a decedat pe 6
ianuarie 1944.
A studiat la Viena, urmând cursurile a două
facultăţi - în domeniul economic şi agricol, ducând mai
departe tradiţia familiei. După terminarea studiilor, având
un spirit antreprenorial de excepţie, devine în timp unul
dintre marii proprietari funciari ai Regatului. Actele sale
filantropice sunt legate de locurile unde-şi avea proprietăţile.
CONSTANTIN VASILIU BOLNAVU

Piesele de vestimentaţie regală au pasionat
întotdeauna atât publicul, cât şi colecţionarii.
Romfilatelia continuă seria mărcilor poştale dedicate
acestei tematici, prin emisiunea Uniforme ale
regalităţii (III). Reginele României, care a intrat
în circulaţie pe data de 15 septembrie 2020. Regulile
vestimentare pentru capetele încoronate erau foarte
stricte, iar la realizarea lor au fost folosite materiale
care trebuiau să se încadreze în standardele decenţei.
Regina Elisabeta (1843-1916) spunea:
„Toaleta pe care o porţi nu este un lucru fără
importanţă. Ea îţi dă viaţă!”. Rochiile-tunică albe erau
acoperite de bijuterii nu tocmai regale, ci fantezii cu
dimensiuni mari, precum şi tot felul de danteluri şi
broderii neaşteptate. Sub o bogată haină de blană,
Regina purta câte un veşmânt amplu din catifea roşie.
Purta pălării cu boruri mici, cu o voaletă pe care-şi
fixa pince-nez-ul. Regina Elisabeta a epatat prin ţinutele
la modă din Occident şi mai ales prin portul popular
tradiţional românesc, pe care l-a impus societăţii la
Curtea Regală şi nu numai.
Regina Maria (1875-1838) a reuşit să
impună un stil vestimentar propriu, şi o putem vedea în
ţinute ce par mai lejere decât ale altor suverane ale
timpului. Pentru realizarea toaletelor, Regina Maria,
precum şi fiicele sale, apelau la renumiţi creatori de
modă fracezi: Jean Patou, Paul Poiret şi nu în ultimul
rând Gabrielle Chanel. Bijuteria preferată a Reginei
Maria era colierul din perle, asortat la costumul popular,
pe care l-a încurajat puternic. Regina Maria s-a afişat
şi în uniforme militare, dar şi în uniforma de soră
medicală, în anii Primului Război Mondial.
Regina Elena (1896-1982), descendentă a
familiei regale a Greciei, a fost încântată să promoveze
tradiţiile autentice româneşti, fiind celebre în epocă
fotografiile sale în costume populare. Diadema cu
motive greceşti a Reginei Elena a reprezentat un
accesoriu remarcabil, fiind purtată cu onoare la ocazii
speciale de Regina Ana şi de Majestatea Sa Margareta,
Custodele Coroanei.
 Regina Ana (1923-2016) a fost discretă
atât în viaţa publică, cît şi prin vestimentaţie. Regina
Ana spunea că a preferat să se ocupe de casă, iar
ideea de protocol nu-i spunea nimic. Modestia este
însă motivul pentru care Regina Ana omite să
amintească de o perioada interbelică, când purta cu
mândrie şi respect uniforma forţelor militare franceze
libere, fiind decorată cu Crucea de Război a Franţei.
Pe cele patru timbre ale emisiunii sunt ilustrate:
Regina Elisabeta, cu valoarea nominală de 1,90 lei,
Regina Maria, cu valoarea nominală de 3,30 lei, Regina
Elena, cu valoarea nominală de 5 lei şi Regina Ana, cu
valoarea de 19 lei. Toate reginele sunt îmbrăcate în
vestimentaţie de ceremonial, cu podoabe şi diademe.
UNIFORMELE REGALITĂŢII (III) -
REGINELE ROMÂNIEI
Un act de caritate mai puţin obişnuit este împrumutul pe care l-a acordat tânărului Henri Coandă pentru a-si continua
cariera aeronautică, după accidentul din anul 1910.
Printre studenţii care au beneficiat de bursele lui C.N.Vasiliu Bolnavu a fost si istoricul Paul Păltănea din Galaţi.
În anul 1929, marele filantrop a cumpărat mai multe imobile pentru Universitatea Populară din Roman: fosta casă
Macarovici, casa Roiu şi casa boierului moldovean Cazimir, din faţa actualului Liceu Roman -Vodă.
În semn de preţuire pentru actele de filantropie, Constantin N.Vasiliu Bolnavu a fost decorat de regii României:
Regele Ferdinand I
- Steaua României, în grad de mare ofiţer, conferită de Regele Carol al II-lea, în anul 1931.
continuare din pag. 32
34
Avem în judeţul Galaţi conace care au rezistat
vicisitudinilor şi care nu sunt puse în valoare, astfel că
prea puţini sunt cei care au aflat de existenţa lor şi le
vizitează. Citisem în mai multe cărţi şi articole de ziar
despre familia Chissoveloni şi m-a atras povestea lor.
O poveste, aproape ca un basm care, însă, s-a terminat
trist. Dar, cine ştie, mai este timp pentru schimbări
îmbucurătoare!
Primul Chrissoveloni care a sosit la Galaţi a
ajuns prin 1848, odată cu valurile succesive de refugiaţi
din Grecia devastată de zeci de ani de lupte pentru
afirmare naţională şi neînţelegeri interne, provocatoare
de dezastre economice. Aici, în Galaţiul cosmopolit şi
prosper, a găsit condiţii să-şi pună în valoare calităţile,
deschizând un birou de comerţ „Chrissoveloni Fils -
Maison d’Exportation et de Banque”.
Timp de şase generaţii au trăit pe meleagurile
noastre, au avansat de la comerţul cu cereale la servicii
bancare, de la afaceri în Ţările Române la sucursale
internaţionale la Constantinopol, Paris, New York,
Viena. Copii educaţi după obiceiurile vremii, cu
guvernante angajate din alte ţări, vor învăţa de mici
mai multe limbi străine, îşi vor desăvârşi cultura, gustul
pentru frumos şi studiile, în universităţile vestite din
vestul Europei. Astfel, ei vor muta afacerea de familie
la Bucureşti, îşi vor găsi cu uşurinţă prieteni printre
cei din înalta societate, vor avea o existenţă înfloritoare
şi fastuoasă până la instaurarea regimului comunist
care le-a confiscat averea şi proprietăţile, obligându-i,
în cele din urmă, să se reîntoarcă în ţara lor.
Proprietarul de astăzi al Conacului de la
Ghidigeni, Jean Chrissoveloni, care trăieşte la
Bucureşti, născut la aproape 100 de ani de la stabilirea
stră-stră-bunicului său la Galaţi, este ultimul deţinător
al numelui acestei ilustre familii.
Străbunicul său, Nicolas Crissoveloni, a
cumpărat de la Dimitrie Mavrocordat, în anul 1879
moşia din Ghidigeni, aflată în nordul judeţului, pe
şoseaua spre Tecuci şi a început construcţia conacului.
O investiţie printre multe dintre cele pe care le făceau
în păduri, terenuri agricole, clădiri, fabrici şi comerţ.
În scurt timp, aceasta avea să devină reşedinţa
preferată a familiei.
După un drum de aproape două ore de la
Galaţi, după ce treci de comuna Munteni în care se
afla satul Costache Negri cu Conacul de la Mânjina,
vezi de departe turlele Bisericii „Sfinţii Constantin şi
Elena”. De partea cealaltă a şoselei, pe dreapta, un
Palatul de la Ghidigeni
- răsăritul şi apusul unei mari familii -
indicator te informează că palatul şi cavoul familiei
Chrissoveloni au fost clasificate în anul 1992, printre
monumentele istorice. Urmând săgeata, ajungi la o
poartă metalică străjuită de o cabină văruită în alb, cu
acoperişul ieşit în afară şi sprijinit pe două coloane
pătrate. Intri şi vezi în lungul aleii o clădire care te
încântă din prima clipă, prin culoarea pereţilor galben-
oranj contrastând cu dungile ondulate, verticale, din
cărămidă aparentă, prin mulţimea ferestrelor şi forma
comişei care dau, într-adevăr, impresia că ai în faţa
ochilor un palat pierdut în imensitatea parcului părăsit
de grădinarul care îl îngrijea permanent.
Aici, îţi poţi închipui cum s-a desfăşurat
povestea romantică a doi tineri născuţi în Galaţi: Jean
Chrissoveloni, bancherul care ieşea în oraş cu una
dintre primele maşini care circulau în România, la
întrecere cu Max Auschitt. El avea să-şi aleagă de
soţie pe cea mai frumoasă dintre cele patru fete ale
lui Edward Charles Youell, armatorul englez stabilit în
Galaţi şi, împreună, vor înfrumuseţa şi desăvârşi palatul
de la Ghidigeni. În acest conac aveau să primească
oaspeţi de seamă, aici vor organiza petreceri
fastuoase, dar şi spitalul de campanie „Prinţul Mircea”
pentru care au adus doctori din Paris pe cheltuială
proprie, iar 200 maşini Ford comandate special din
America pentru Staţia de Ambulanţă, aduceau răniţii
de pe frontul Primului Război Mondial, alăturându-se
reginei Maria care s-a implicat atât de mult în îngrijirea
soldaţilor români răniţi.
Pe măsură ce te apropii de clădire, apar
detaliile. Ferestrele terminate în arc de cerc de la primul
nivel şi cele trei uşi ale faţadei, încă păstrează obloanele
metalice care se coborau pentru protecţie. Pe
canaturile uşii principale, poţi recunoaşte printre
înfloriturile metalice elegante, efigia lui Zeus alternând
cu flacăra olimpică. Pe exteriorul zidurilor sunt
montate, din loc în loc, suporturi pentru felinare.
Deasupra, balustrada balconului amplasat pe mijlocul
faţadei, repetă motivele arcuite, din fier forjat, de pe
canaturile uşii.
Când intri în clădire, eşti oarecum dezamăgit.
Mobilier, tablouri, oglinzi şi cristaluri au dispărut demult.
în perioada comunistă s-a instalat aici un orfelinat, iar
veranda cu coloane dinspre şosea şi parte din interior
au fost modificate, amenajându-se dormitoare, săli de
clasă, biroul profesorilor. Nu poţi decât să te gândeşti
că bieţii copii s-au simţit speciali, trăind în ambianţa
elegantă a acestui conac. În timpul acesta, Nicolae

Chrissoveloni, unicul fiu al lui Jean şi al lui Sybille, după
ce a fost arestat şi anchetat în repetate rânduri, lucra
împreună cu soţia sa, ca inginer topometru în diverse
zone din ţară, pentru a-şi asigura o sursă de venit.
Camerele prin care trecem vor fi fost cândva plăcute,
frumoase şi luminoase. În unele, datorită infiltraţiei
apei, pereţii sunt afectaţi şi părţi din tavan au căzut.
Noroc că după retrocedare, proprietarul a refăcut
acoperişul conacului, investiţie care trebuie să fi fost
deloc neglijabilă. S-au păstrat incredibil de bine
luminatorul salonului dinspre vest, sprijinit pe frumoase
arcade înalte ce pun în evidenţă uşa şi cele două
ferestre, pardoseala de mozaic, câteva calorifere
originale, scara cu mâna curentă din lemn de stejar şi
scara de serviciu cu grilaj rafinat din fier forjat, uşa
elegant sculptată în lemn vopsit alb de la dormitorul
principal, cel mai luminos, care dă în balconul cu vedere
spre pajiştea imensă presărată cu toporaşi şi grâuşor
şi spre fosta piscină din curte, în care se puteau răcori,
în zăpuşeala zilelor de vară, oaspeţii de altădată.
De pe terasa laterală, spre est, se deschide o
privelişte de neuitat Peisajul este magnific, clar, viu,
bogat. Simţi cu cât meşteşug a fost ales locul de
construcţie al conacului, pe malul unui râu, şi cu câtă
măiestrie a fost orientată terasa, spre priveliştea care
se aşterne în faţă.
Privirea se roteşte de jur împrejur şi nu te mai
saturi să admiri panorama. Recunoşti cedrul libanez
de lângă piscină, zăboveşti puţin pe brazii drepţi şi înalţi,
admiri formele atât de frumoase ale copacilor bătrâni
risipiţi prin parc, apoi te pierzi în zarea unde se înalţă o
culme aburită de depărtare, sub formele albe ale norilor
care fac cerul să pară mai albastru.
În continuare, dincolo de gardul proprietăţii,
şerpuind graţios printre mici insule îmburuienate,
sclipeşte argintiu apa domoală a Bârladului, oglindind
copacii risipiţi neregulat pe malul celălalt. În depărtare,
copacii sunt mai înalţi şi se îndesesc până formează o
pădurice. Se vede ceva alb printre ei. Îţi ascuţi privirea
şi ai impresia că vezi un templu de pe Acropole. Sunt
coloanele cavoului familiei, construit din blocuri mari
de marmură albă adusă din Grecia, din păcate profanat
după naţionalizare. S-au aflat şi aici, oameni care au
procedat asemeni tătarilor din anul 1711, când au spart
şi au jefuit criptele mănăstirii „Sfântul Gheorghe” din
Galaţi şi au aruncat osemintele hatmanului Mazepa, în
Dunăre. Tot de la înălţimea terasei, în dreapta se vede
partea din spate a conacului, o înşiruire parcă nesfârşită
de coloane, constituind un pridvor comun pentru o
mulţime de camere. Deasupra arcurilor de cerc ale
coloanelor, la etaj, se înşiră alte camere cu ferestre,
având ancadramentul superior asemănător unor
sprâncene triunghiulare ce sprijină tabla acoperişului.
Coborâm să admirăm de aproape această
galerie şi descoperim tot în partea din spate a conacului
alte două şiruri de coloane ce formează o pistă
acoperită pentru jocul de popice. Colonadele sunt
aşezate de ambele părţi ale unei clădiri asortată
arhitectural cu conacul, dar aflată într-o stare de mare
degradare. Este sala de sport care ne aminteşte de
Nicolae Chrissoveloni, unicul fiu al lui Jean şi al lui
Sybille, cel educat în Anglia şi pasionat de tenis, golf,
rugby - sport în care a jucat chiar în echipa naţională.
Am făcut înconjurul conacului şi iată-ne ajunşi pe
treptele domoale ale faţadei dinspre vest. Acum
realizăm că am uitat să admirăm intrarea monumentală
de aici, o încăpere ieşită în afara clădirii, cu o terasă
deasupra, mărginită de un zid scund din cărămidă,
împodobit cu balustradă din piloni ornamentali, ciopliţi
în formă de amforă alungită. Două ferestre înalte -
terminate în arc de cerc şi compuse din genul acela
de gemuleţe în pătrate mici - se află pe ambele laturi
ale uşii încadrată de două coloane aparente, bogat
împodobite cu stucaturi aurii. Privind arcul din partea
de sus a uşii, compusă din romburi mici de geam,
realizezi că aici este intrarea în sala cu luminator şi
arcade înalte, pe care o admirasem din interior.
Facem ultimele fotografii şi plecăm, purtând
cu noi nostalgia închipuirilor trezite de istoria acestei
frumoase clădiri, în speranţa că poate, totuşi, va avea
viitor şi nu va fi lăsată să se ruineze şi să dispară,
asemenea atâtor clădiri deosebite lăsate astăzi în
paragină chiar de proprietarii lor.
Gabriela Neguţu

Scrisoteca
proiect initiat de Florina Zaharia
Invitat: Denisa Lepădatu
Denisa Lepădatu este elevă în clasa a XII-a
la Colegiul Naţional “Vasile Alecsandri”, profil
matematică-informatică intensiv informatică. Denisa
este autoarea a opt cărţi de poezie şi proză scurtă,
redactor la numeroase reviste literare din ţară şi din
afară, făcând parte inclusiv din Editorial Board-ul
revistei Immortalists Magazine cu sediul în New York.
A primit numeroase distincţii literare, dintre care le
selectăm pe cele mai importante: Premiul APLER
pentru promovarea tinerelor talente, pentru cele două
cărţi apărute în anul 2014; Premiul Municipiului Galaţi,
pentru contribuţia deosebită la dezvoltarea culturii,
literaturii şi publicisticii gălăţene în rândul tinerilor;
Premiul I la Concursul Naţional “Cele mai frumoase
poezii de dragoste ale adolescenţilor” (2017), Premiul
I la Concursul Naţional “Cele mai frumoase povestiri
ale adolescenţilor” (2018), organizate de Clubul
UNESCO-Adolescenţii; Premiul I la Concursul
Naţional “Ion Creangă” - poveşti. Este prezentă în
antologia “Itinerarii”, apărută, în 2019, la Editura
Muzeul Literaturii Române din Bucureşti, care cuprinde
textele câştigătoare scrise pentru programul
“Rezidenţa LiterArt Franţa-România” - prima
rezidenţă de scriere creativă şi creaţie vizuală din
România dedicată adolescenţilor.
Inimă si creier
1.De ce scrii? Ce reprezintă scrisul
pentru tine?
Scriu pentru mine şi scriu pentru eliberare. În
momentele de preaplin interior, conştientul şi
subconştientul meu par că devin o singură entitate ce
se materializează şi revarsă sub forma cuvintelor.
Scriu ca formă de meditaţie pentru a putea obţine o
perspectivă mai amplă şi obiectivă asupra lumii
înconjurătoare şi pentru a mă înţelege mai bine. Cu
poezia îmi pare că vorbesc cu mine însămi.
Însă uneori, apelez la scris şi pentru a-mi readuce
confortul interior. Atunci când realitatea mă
dezamăgeşte sau ceva mă întristează, îmi pare că
Când baţi palma cu intimitatea ta şi a lucrurilor tale, când te aşezi comod în tine însuţi şi
îţi îngădui condiţia şi fiinţa de scris, doar atunci, numai atunci poţi să laşi lumii un semn. Semnul
tău.
Derulăm, în câteva cuvinte fără timp, filmul scrisului tău ca personaj principal.

Fotografie realizată de Toma Bonciu
mintea preia controlul oferind mâinii şansa de a-mi
readuce liniştea si calmul.
Pe scurt, scriu pentru a putea supravieţui.
2. Unde scrii? Ce semnifică pentru tine
locul în care scrii?
Scriu de regulă în spaţii închise, dar cu privelişti
largi (prefer de la înălţime), în linişte, desigur, şi, dacă
e posibil, în singurătate. Nu cred însă că locul în sine
are vreo însemnătate anume şi nici că-mi influenţează
prea mult rezultatul actului creativ, deşi câteodată
poate să inhibe procesul în sine.
3. Ce te inspiră oricând?
Lumea, privită din punct de vedere ştiinţific,
îmi aduce de multe ori inspiraţia poetică de care am
nevoie.
Spre exemplu, îmi place uneori să privesc oamenii nu
ca pe nişte fiinţe pătimaşe, cu grijile şi temerile lor, ci
ca pe o sumă de atomi şi praf de stele, cu trăsături
ghidate de dubla spirală din celulele lor şi de procesul
evolutiv ce s-a petrecut (şi se petrece) de-a lungul
unui timp nedefinit.
Cu fiecare nouă perspectivă asupra lumii pe
care ştiinţa mi-o desluşeşte, cu fiecare lege strictă pe
care o impune, inclusiv cu limitările ce rezultă din asta,
fiinţa mea se revoltă în aceeaşi măsură în care se si
bucură. Pe cât de frumoase sunt rigurozitatea şi
precizia, pe atât scrierile mele nu vor să li se
conformeze, inspirându-mă să mă descătuşez de limite
şi să creez lumi care mai de care mai nonconformiste.
4. Ce te linişteşte şi te aduce în starea
de scris?
Starea de scris este dependentă, în general,
de două lucruri: atmosfera generală, liniştea locului în
care mă aflu (indiferent care ar fi acesta) şi starea
neliniştită a sinelui meu. Astfel, nu trebuie decât să
găsesc un loc propice scrisului şi să am la îndemână
jurnalul sau laptopul.
De restul se ocupă neliniştea din interior.
5. Ai făcut vreodată terapie ca să te
întorci la tine / la scris?
De-a lungul timpului am trecut de câteva ori
prin blocaje, ca şi cum ceva se pune de-a curmezişul
în calea cuvintelor mele şi le opreşte din a putea fi
aşternute pe hârtie. In astfel de momente, am nevoie
de perioade de introspecţie pentru a găsi o soluţie şi a
înlătura îndepărtarea inspiraţiei. Uneori, soluţia e
ieşirea din zona de confort - riscuri, provocări sau
înfruntarea unor temeri. Alteori, e doar o porţie mare
de clătite cu ciocolată şi câteva zile dedicate unui
roman. În orice caz, până în momentul actual,
întotdeauna am găsit de una singură modalităţi de a
ieşi din această stare.
Cred că acestea se încadrează cumva la
(auto)terapie.
6. Care sunt tabieturile tale poetice /
cuvintele compatibile cu scrisul tău?
Tabieturi nu am, însă sunt două cuvinte ce se
ţin scai de mine şi care, împreună sau separat, fie îmi
oferă un start, fie au chiar ele un rol crucial în
transmiterea mesajului poetic în mod optim: inimă şi
creier.
7. Dacă nu ai fi scris, ce ai fi făcut?
Biologie moleculară, în special genetică şi
neuroştiinţă, iar pentru a putea aborda cele mai
complexe probleme din aceste domenii la modul cel
mai eficient şi modem, aş studia matematică şi
informatică. De altfel, înspre domeniile menţionate mă
şi îndrept în momentul de faţă şi cred că, într-o anumită
măsură, acestea ar putea substitui scrisul - ştiinţa nu
este decât o artă mai obiectivă, nu la modul complet,
dar suficient cât să-mi satisfacă simţămintele şi să-mi
menţină în stare de veghe propriile incertitudini.

Noua carte a Simonei Trifu,
Analepsie (Dinasty Books Proeditură
şi Tipografie, Bucureşti, 2020), scoate
în evidenţă versuri care decurg firesc
din intensitatea unor combustii intime
deloc obişnuite. Nu poate decât să ne
captiveze diversitatea geografiilor mai
mult sau mai puţin imaginare de aici.
Decadenţa asumată şi reminiscenţele
feciorelnice constituie doar două
elemente primordiale pentru această
aventură spirituală ce cochetează
intens cu abisalitatea. Pe marginea
prăpastiei sunt născute plăceri
regeneratoare. După cum sugerează
şi titlul volumului, este preconizată o
redimensionare fundamentală. Se distinge o intensă
patimă a jocului cu oglinda, act estetizant.
Împerecherea conştientului cu inconştientul
va avea mereu un grad de risc. Câteodată, darurile
au înfăţişări necruţătoare. Pe aripile visului se scurg
lacrimi dedate răscolirilor. Odată cu suplicierile vin
lumini calde, învăluitoare. Tumultul pasional e în
profundă concordanţă cu petrecerea vremii.
Imersiunea în tainele începutului pare oricând posibilă
în poeziile Simonei Trifu, vizonare şi eclectice: “Cor
de copite-n galop de praf de stele,/ toreadori depravaţi
ating epave/ scufundate-n peninsule triste./ Pumnalul
cuvântului tău/ răstignit în dimineţi construite,/ un dans
de twist prăfuit într-o Venezuela caldă,/ în arşiţa
cometei plăpânde,/ ce ne-a strivit tinereţea într-o cutie
mută,/ în decadentul meu ideal./ Unice clipe din lista
de aşteptări zguduitoare./ fabuloasă «Eroica»
răvăşitoare,/ secundele copilăriei mele târzii/ printre
păpuşi duplicate,/ străzi adormite la marginea
Balatonului/ încremenit în cearceafuri păcătoase./ Apă
vie pătată cu sânge feciorelnic/ izbit de tâmplele tale,/
romantice punţi către soare.” (Pumnal beethovenian
în «Eroica»). Peste tot găsim refuzul unor
caracteristici insignifiante ale destinului. Neobişnuitul
şi, câteodată, vezuvianul sunt constante ale volumului
Analepsie. Sufletul poetei este major impresionat de
cele înconjurătoare, mergând până la evadări din
realitate cu valoare incantatorie. Relaţia primordială
dintre Eros şi Thanatos are parte de numeroase
ilustrări estetice. Învolburările introduc în ecuaţie
benevolente stări modificate. Irumperile ostile vor fi
integrate spiritului hiperinteligent al acestui adevărat
festin ideatic desfăşurat de Simona Trifu. Prin fata
noastră sunt derulate detalii ale unor spectacole care
nu se feresc să atingă extreme existenţiale de multe
ori impresionante. Uneori, solitudini iernatice cuprind
sufletele, perspectiva lumii fiind privită cu scepticism
DESCHIDERI SPRE ADÂNC
pietrificat. Recunoaştem ecourile unei
forme de păgânism care celebrează
semnele unor flagelări intense. E
prezent şi demonismul, şarpe adorat,
prelins peste inimi adeseori fulgerate.
Monologurile autoarei, când versatile,
când tăioase urmăresc tuşele unui
absolutism interior greu descriptibil. Fără
reguli constrângătoare, doar tribulaţiile
inimii contează în cadrul prezentului
parcurs liric. Doruri crunte populează
arealurile pe care le contemplăm.
Incandescenţa poate să cotropească în
orice moment. Episodului thanatic îi sunt
rezervate forme onirice absolut
particulare: “Ciutura fântânii adapă
lichid amniotic şi-ţi cer,/ şi-ţi tot cer să mă afunzi în apă
vie./ Fântâna aceea de lângă pădure,/ fântâna aceea
din care de putere m-am adăpat/ şi-n care piezele rele
le-am înecat,/ fântâna cu lacrimi şi fără de lacrimi,/ în
care moartea celor dragi nouă ne-am zidit-o.” (Cenaclu-
n cutia copilăriei). Drumul spre adânc, cât mai adânc
se arată a fi profesiunea de credinţă a poetei Simona
Trifu. Din loc în loc, închideri şi deschideri pe cunoscuta
aventură ascensională. “Ecmnezia drept virtute”,
aspectare subtilă pour Ies connaisseurs ... Fiinţarea este
supusă mai mereu influenţei orizonturilor nocturne.
Paginile cărţii redau aspecte dintr-o filosofie pulsatorie
a vieţii. Nostalgia după divinul mereu promis este
percutantă. Se întrevăd etaje pasionale mutabile: “Vom
cotrobăi precum doi copii nebuni,/ ce speră să găsească
sacul cu endorfine/ pentru a se deda beţiei păcatului şi
fărădelegii./ Doar camera neagră urmează de cucerit!/
Miroase a alb şi a boală, a frânt destin./ îţi voi curma
curiozitatea şi peste adormirea mea/ te vei îmbrăca în
straie pure de duminică!/ Şi nici în perna cu fulgi cenuşii/
nu te voi lăsa să-ţi afunzi întristarea!/ Drumul acela
plecat de din tine/ s-a rupt în oglinda cu ochii închişi/ şi
arde acolo unde «nu există atei în linia ’ntâi». (Răsucire-
n labirint). Peceţile tainei vor fi greu decriptate.
Atavismele şi non-atavismele contribuie la caracterul
efervescent al poeziilor din volumul Analepsie , amintind
mereu de vise şi torţe. Într-o captivantă Prefaţă, Daniela
Irimia, specialistă în psihanaliză, accentuează:”(...) În
versurile Simonei Trifu regăsim paradoxurile trăirilor
din procesul de vindecare, care de aproape te
înspăimântă pentru că a convoca trauma şi suferinţa
pare o provocare inutilă şi distructivă. E drept că poezia
nu are riscurile exerciţiului terapeutic, dar poate fi o
eliberare cathartică pentru cei care compun în doi, în
cabinet, exerciţii de exorcizare a traumei, de
supravieţuire şi vindecare”.

Omul este un amestec
imprevizibil de stânga şi dreapta
(ignoraţi conotaţia politică). În
funcţie de perspectiva fiecăruia,
însuşirile oamenilor sunt
distorsionate. Se intensifică până la
absurd, ca mai apoi să se reverse
în noi forme: stângăcii şi dreptacii.
„Mic dejun la Frida” este un ghid
pentru stângacii care se orientează
în afara lor, trecând graniţa
dreptacilor: “în clasa întâia doamna
învăţătoare mă tot bătea cu rigla
de lemn la palmă «de ce nu eşti şi
tu normală precum ceilalţi copii,
uite, toţi scriu cu mâna dreaptă.»”
Autoarea îşi ghidează cititorii
iniţiindu-i cu ajutorul unui joc: „îţi
propun un joc:«acoperă-ţi ochiul
stâng cu mâna stângă, doare
celălalt? Acoperă-ţi ochiul drept cu mâna dreaptă şi
apoi sari într-un picior.»”
În universul Angelei Baciu nimic nu are nevoie
de un motiv anume. Totul este gândit în imagini mentale
fără margini. Cititorul alunecă de-a lungul unei vieţi
cotidiene de stânga: „ai zis în biserica aia veche din
Iaşi femeile stăteau pe stânga, eu cu bărbaţii pe
dreapta «vezi că eşti pe partea ailaltă a lumii» ai mai
spus.” în felul acesta, autoarea triază spaţiul şi timpul,
convenţionalul şi neconvenţionalul (fireşte!), ghidându-
se după două coordonate vechi de când lumea şi
pământul: stânga şi dreapta.
Scrisul Angelei Baciu poartă în şi cu el
lejeritatea şi frumosul din viaţă, dovadă stau listele şi
preocupările autoarei: “trenul IR 38279 pleacă peste
3 minute, parcă te aud cum spui că n-am plătit factura
la gaze. De făcut azi: de plătit curent, gaze (s-au
scumpit), mobil, UPC, întreţinere, vine popa cu botezu
la 17.00, lift (nu-l plătesc stau la 2), pensia pe Ianuarie
(cum, ce pilon?), pâine cu secară, apă minerală pentru
Tiberiu, picături de ochi pentru amândoi.”
Autoarea nu stă la pândă, nu vânează o
propoziţie reuşită ca să ne seducă, în schimb mizează
pe asocierea imaginilor cu-n instinct, cu-n sunet, c-o
voce, reuşind să-şi atingă pe rând toţi cititorii: “bună
dimineaţa, t! Sunt jucăuşă azi, te-a bătut la table (ce-i
drept doar o dată), vezi ce faci. Fugi disperat spre uşa
ce dă în balcon. Am scris pe bilet
«te iubesc» ai râs ca de luna aia
plină când ţi-am arătat-o fumai
camel şi mă sunai de la telefonul
public cu fise.”
Observarea atentă înseamnă
să scindezi. Detaliile cresc, îşi
măresc volumul, până când
imaginea de ansamblu, întregul,
dispare: „deschid dulapul rupestru
din casa bunicii: o poză din Cro-
Magnon, un muc de lumânare
arsă, şervete de bucătărie home
sweet home, un canaf verde, ceas
de mână stricat oprit la ora 13.22,
a, uite şi nişte ace de cusut, lista
cu material electrice şi piese de
televizor Dacia, proces-verbal
teren anul 1943, obiect de măsurat
timpul (cred), decizia nr.
17.02.1952 de pensionare, o lamă de ras, chibrituri
arse, sfoară, un bilet de tren... dar, unde-s zăpezile?”
Nespusul, nelămuritul dă frumuseţe poemelor.
Ca o fereastră spre o altă lume. Uneori poeta o lasă
deschisă, alteori o închide, ascunzând îndărătul ei tot
soiul de sensuri, invitându-ne la joacă: „parcă au un
ceas al lor: în fiecare dimineaţă la ora 5 pleacă ciorile
(habar n-am unde-i piaţa lor de legume. Sub linoleumul
verde gândaci morţi, lasă-l acolo, nu fac rău nimănui.
Şi se întorc seara fix la 17 acasă în copacul ăla bătrân
de la biserica «mavramol». «Morţii cu morţii, viii cu
viii» spune o cioară.
Estetica, frumosul, DRAGOSTEA pentru
poeta Angela Baciu are ceva subit, se naşte din nevoia
de acaparare şi metamorfozare a preexistentului,
aşadar din nevoia din afară şi din nevoia dinăuntru.
Frumosul o însoţeşte pretutindeni ca individ: T: „îmi
place când dormi lângă mine în tren. eşti calm cu toate
că nu găseşti niciodată loc pentru picioarele tale lungi.
Ies pe coridor. Nici capul nu ţi-1 poţi lăsa pe spate.”
„Mic dejun la Frida”, cartea poetei Angela Baciu,
apărută într-un 2020 care surpă ceva în capul şi sub
picioarele fiecăruia, ne salvează şi ne aminteşte de
libertăţile inocente ale unui trecut nu foarte îndepărtat,
în care frica de boala, restricţiile şi interdicţiile de a
călători erau doar o fantasmă fără contur şi miros.
Dreapta neexplorată a stângacilor.
Manual de utilizare a poeziei

Petre Manolache este
un drept ziditor al miracolului
existenţial prin cuvinte, receptat
în infinita diversitate a marii
Creaţii, la care poetul se
raportează graţie harului său
divin de creator al universului
imaginar, pe calea inspiraţiei şi
a intuiţiei. În numeroasele sale
volume de poezie, proză,
aforisme, este evidentă
preocuparea lui Petre
Manolache de a identifica
misterul din esenţa existentei
comune, scânteia divină ce
mocneşte înăuntrul învelişului
profan. Mă voi referi în acest
material la ultima sa apariţie
editorială, volumul de versuri,
„Fuga din lacrimă “, apărut la
Editura „Sinteze”, 2017, care
preia vechi teme, idei şi
concepţii aflate în imediata vecinătate a filosofiei lui
Emil Cioran, marele „stilist al disperării”.
„Fuga din lacrimă” este metafora unei
angoase existenţiale ce rezultă din constrângerile
contingentului represiv, având ca rezultat tentaţia
evadării în ficţiune, refugiul într-un univers esenţializat,
abstras realităţii, prin imanenţa divinităţii în substratul
profund al existenţei materiale: De o vreme ne
despărţim/ de întâmplările şubrede/să nu fim oi pulberii/
să nu pierim//pe fiecare redută/punem ideile/în poziţie
de luptă/ şi cucerim/ gând după gând// adunăm picături
de magie/ ne-mprietenim cu astrul cel blând/ plătim
vamă/ la veşnicie/ pentru fiecare cuvânt.(„Redută”)
Adesea, discursul poetic capătă accente patetice, se
mulează pe substanţa ideatică a poemelor concepute
într-o tonalitate gravă, preponderent reflexivă. Tonul
amar reconfigurează tabloul de ansamblu al lumii
într-o cromatică sumbră, reunind imagini cu aspect
halucinant, schiţate în tehnica conceptului estetic
suprarealist, ce ne aminteşte de picturile lui Victor
Brauner: În noaptea căruntă cu braţe stufoase/
repetăm paşii hoardelor de pradă/iarba iese din rădăcini
pentru a mânca ochii lupilor/ ne minunăm de schije ca
nefericiţii/ nimeriţi într-o explozie cu gura spartă/de
parcă lupta înfundată în goarne/ţine inelul blestemului

PETRE MANOLACHE - evadarea în ficţiune
de toartă/ ne asumăm undeva
în spatele magaziei de muniţii/
trupurile alăptate la ţâţe de iepe/
neîncrederea ridică mănăstiri
într-o mlaştină/în timp ce
ninsoarea îşi scutură/rochiile
demodate prin stepe. („în
spatele magaziei de muniţii”)
Creaţia artistică apare ca o
modalitate de transcendere a
concretului obiectiv, de
înfruntare a determinărilor
ontologice de ordin temporal şi
spaţial, prin eliberarea eului de
constrângerile existenţei
perene, asimilate limitelor
inferioare ale materialităţii. În
acest sens, Poezia este calea
către o fiinţare pur spirituală:
Râd, plâng/mă bucur, sunt trist,/
îmi iau conturul şi-l/duc în afara
dilemei// îmi iau îngerul, pe/
zadkiel şi-l răstignesc/ pe crucea nedreaptă/ a
nefericirii-// descos buzele cerului/ să-mi poată vorbi-
/mai rabd până la capăt-//nu mă iubesc, mă urăsc/
scot timpul din mine şi-l arunc/la groapa comună a
zădărniciei. („Groapa comună”)
Problematica operei lui Petre Manolache se
axează pe interesul pentru căutarea sensului vieţii,
printr-o deschidere a perspectivei către cunoaşterea
infinitului cosmic. Drumul iniţiatic către desăvârşirea
spirituală, menit a pătrunde dincolo de înţelegerea
comună a misterului existenţial este presărat cu
incertitudini şi contradicţii: Rătăcit în visare/întâlnesc
nebunia credinţei-/ imensa privelişte/ a gândurilor -//
nu sunt tentat de disproporţia dintre atâtea dorinţe-/
toate mă părăsesc la răscrucea lacrimilor.// învăţătorul
îmi răcoreşte/ fruntea cu sângele său/îmi curge roşie
rouă/peste priviri-/sufletul lui este în mine-/nu am altă
cale,/ prieten îmi e/ doar gustul singurătăţii.// Ah, durere,
cât de tulbure eşti-/ah, prunc nevăzător,/ arată-mi
lumea ta/să te pot vindeca... („Ora de melancolie”)
Petre Manolache are destinul său aparte în literatura
actuală, un destin marcat de solitudinea parcursului
său creator, ce evoluează între adevărul concret,
palpabil şi imanenţa tainei divine.

Deşi au trecut ani de când
n-a mai predat la catedră, profesorul
Ghiţă Nazare nu se lasă de carte, de
învăţătură, de educaţie, de cultură, în
general. El ştie, de la părinţi, că ogorul
necultivat nu dă roade, iar sufletele
necultivate sunt ca ierburile fără
folos. De aceea, după pensionare, el
continuă să scrie, să scoată reviste,
să ducă o viaţă activă la CAR
Pensionari şi să se facă de folos acolo
unde i se cere. Ultima carte publicată
a fost, după cum se ştie, un roman
autobiografic: „De la cerneala de boz
la calculator”. Dar el scrie şi publică
mereu interviuri, recenzii şi cronici,
la diferite reviste.
După „Cronici optimiste”, volum în care a
adunat cronicile publicate, primim astăzi din partea
domniei sale un alt volum de aceeaşi factură, de data
aceasta mai bine structurat, pe care l-a intitulat inspirat
„Zăbava unor noi lecturi...”, publicat la editura
PHOEBUS din Galaţi, cu o copertă reuşită, care
într-adevăr invită la lectură. Este vorba de 50 de cronici
şi recenzii prin care Ghiţă Nazare ne poartă prin
biblioteca sa de suflet, călăuzindu-ne discret, dar
competent, atrăgându-ne atenţia asupra unor titluri,
zăbovind la fiecare cu câte un gând, o părere, o
apreciere şi în final cu o încurajare pentru fiecare autor.
Fiindcă Ghiţă Nazare este un tip bonom, el nu s-a
născut ca să critice, să strice cheful, să certe, să
supere, să descurajeze, ci dimpotrivă, consideră că
fiecare persoană, mai ales dacă scrie, are dreptul să
primească o vorbă bună, o mână de ajutor, o bârnă de
sprijin. Goethe spunea: „Dacă trebuie să ascult părerea
cuiva, vreau ca aceasta să fie pozitivă; lucruri
problematice găsesc destule în mine însumi
Din copilărie s-a născut pasiunea lui pentru
lectură şi „zăbava” de a întârzia un timp, la finalul
fiecăreia, alături de autor, de gândurile lui care de multe
ori se regăseau într-ale sale. Aşa s-a obişnuit să
surprindă esenţialul, să rezume povestea sau să
mediteze asupra ei, pur şi simplu. Căci rostul fiecărei
lecturi este să stârnească în cel care citeşte propriile-
i gânduri, propriile-i dorinţe.
Din aceste introspecţii se naşte mai apoi
tentaţia dialogului, a comunicării, verbal sau în scris, a
împărtăşirii propriilor gânduri. Gânduri care nu adaugă,
GHIŢĂ NAZARE: „Zăbava unor noi lecturi...”
nici nu ştirbesc lucrarea, dar o arată
lumii. Căci Ghiţă Nazare ştie că
orice operă de artă, fie ea plastică,
monumentală, muzicală ori literară,
pentru a fi desăvârşită, trebuie să
fie nemărginită în conţinut şi
mărginită în formă. Şi niciunei flori
nu-i poţi adăuga ori scădea nimic
pentru a o defini. Ceea ce se poate,
însă, fără a-i ştirbi din calitate, este
să-i pui în evidenţă forma şi
conţinutul, aşa cum le-a gândit
creatorul.
Sunt aici lucrări grupate pe domenii:
literatură, istorie, educaţie şi
publicistică. Chiar dacă au mai fost
publicate în reviste literare sau de specialitate,
înmănunchiate în volum ele nu-şi pierd savoarea, ci
dimpotrivă, o câştigă. Scriitorii aleşi sunt din Galaţi şi
din toată ţara, fie cadre didactice, ziarişti, oameni de
cultură, ale căror nume nu le voi destăinui, fiindcă nu
vreau să răpesc cititorului surpriza descoperirii.
Cartea beneficiază şi de un prolog, numit pe
româneşte „Cuvânt înainte”, semnat de scriitorul,
ziaristul şi umoristul de mare talent, Ion Manea, din
care citez: „Maniera simplă, caldă, adesea îngăduitoare
şi mai ales încurajatoare în care Ghiţă Nazare îşi
concepe punctele sale de vedere vine ca un atu preţios,
iar stilul direct, decor setat de preţiozităţi înadins
căutate, complicităţi stilistice inutile sau aluzii şi
enigmatice întrebări răutăcioase conferă o şansă în
plus lecturării „Zăbavei...”, Ghiţă Nazare reuşind de
minune să transmită mesajul dorit şi, în final, să pună
la bună vedere autorii sau publicaţiile asupra cărora
cu cele mai bune intenţii s-a aplecat ”.
Calitatea primordială a lui Ghiţă Nazare, ca
autor de recenzii literare, este că el nu îndrumă şi nu
dă sfaturi. Sfaturile de obicei nu se dau după publicare,
ci înainte, căci abia atunci începe nesfârşita cale de la
proiect la lucrul finit. Dar fiecare scriitor are
personalitate proprie şi nu prea vrea să fie sfătuit. O
analiză lucidă, o răsfoire cu grijă, dar şi cu îngăduinţă,
ba chiar cu recunoaştere sinceră a valorii atunci când
este cazul fac din „Zăbava...” o lectură plăcută şi
instructivă.
Mulţumim şi noi autorului pentru osteneală.
Căci, vorba lui Democrit, orice osteneală este mai
plăcută decât odihna!

Bună să vă fie inima, cititorule, primiţi-ne de
gând curat, umple-vă DUMNEZEU sufletul şi casa
cu bucurii, pentru că prietenul meu MARIN
BEŞCUCĂ, autorul acestui voluminos volum mi-a
declarat nu cu mult timp în urmă că el nu are nici bani,
nici sănătatea puterii...are doar Poemul! Doamne câtă
dreptate are v-aţi convins şi până la jumătatea cărţii,
dar şi în partea secundă a ei, personal doar umplând
cu gânduri un spaţiu ce mi-a fost rezervat la mijloc,
contrar tuturor uzanţelor din domeniu. Am acceptat
cu mare bucurie întrucât am a vă spune câte ceva.
“Secolul XX va fi religios sau nu va fi deloc”.
Sub această profeţie, determinată desigur de
împrejurările istorice nefericite prin care scriitorul a
trecut, Andre Malraux aşeza într-un aforism temerile
unei întregi generaţii de intelectuali în preajma celui
deal doilea război mondial. Parafrazându-1 astăzi, când
situaţia pare la fel de dramatică, am putea spune că
ceea ce va veni va fi cultural sau nu va fi deloc. Toţi
pământenii, nu numai românii, avem nevoie de
întoarcerea la o viaţă normală, de revenirea la firescul
situaţiei de comunicare de odinioară. De revenirea, în
fine, la carte, la cărţi, la universul atât de frumos, de
stabil şi de captivant al lecturii. Aşa ne îmbie şi Marin
al nostru, cu poeme superbe, năucitoare, de aceea tizul
său literar, băiatul unuia Sorescu, îl pupă mereu, fără
să ştie, că-i urmează calea cuvântului versificat. Sigur,
nu este o cale nouă, ci una deschisă de Nichita pe
care vor merge mai apoi, explorând fiecare câte un
filon stănescian, Cezar Baltag (poet ce
‘’conceptualizează” simbolurile), Ion Gheorghe (autor
al unor poezii sociale şi cosmice totodată), Ioan
Alexandru (a cărui lirică stă sub semnul unui ”
expresionism ţărănesc”), alături de mai puţin
proeminenţii Gheorghe Pituţ şi George Alboiu. Dacă
până la Baconsky şi Labiş, avem de-a face cu
prelungiri ale unor modele poetice consacrate în
interbelic, un Eugen Simion, de pildă, subliniază apăsat
faptul că abia cu Nichita Stănescu evoluţia liricii
cunoaşte o mutaţie spectaculoasă, poetul
”transparenţei” creând un limbaj de unică folosinţă,
amprentat de personalitatea sa accentuată, de histrion
”trimbulind”. Nichita Stănescu inventează o ”poezie
a poeziei”, un metalimbaj adică şi uite acum, chiar în
zilele noastre, aceeaşi iniţiativă o are Beşcucă, un
personaj pe care unii îl contestă aiurea, iar alţii îl laudă
exagerat. Cu o biografie plină de probleme, tâlhărit de
nişte indivizi de pe la Prefectura Bihor, aceeaşi
patronată de unul pe care destui îl vedeau premier,
nimerit ”la mijloc” între profesori, el, biet ”harbaletist”,
merită o fereastră întredeschisă pentru a schimba aerul,
păzit cu străşnicie de ”Mărţişor”, martor ocular al
trăirilor efective din
procesul de
construcţie a
Poemului. Noul
Letopiseţ pe care-
1 aveţi în mână
sparge, pe cuvânt
de onoare,
catargele lumii de
specialitate. La
mjloc de drum, vin
şi eu să pun fruntea
plecată pe
g e n u n c h i u l
Poetului, semn de
nespusă preţuire şi
rugăndu-1 pe
Dumnezeu să fie
bun cu noi.
Orice s-ar spune, nu există autor care să nu
fie însoţit în timp de propria sa istorie. Beşcucă pune
în relaţie propriul eu cu Sufletul Lumii. Or, de această
formă de sensibilitate, atât de vitregită prin interpretări
care, supuse ideologiilor vremelnice, i-au confiscat
esenţa estetică, cititorii de azi sunt datori să se apropie.
Nu îndoindu-se, nu neliniştitor, ci cu sfială, pentru a nu
speria minunea care îi aşteaptă la capătul unei strădanii
întreit răsplătite. Poetul merită certitudini. Are şi alte
volume de versuri ce stau pitite în aşteptare, amirosind
a plămadă proaspătă, doruind frământ de tipar, mai
ales că dispune în portofoliu zgândăr în peniţă încât
poţi auzi călimara deversându-şi fluviile de cerneală
în albii de metaforă prin terasamentele de celuloză ale
colii. Şi e atâta sevă de cuvânt aici. Biografia se
amestecă cu opera, dar opera nu este niciodată
justificată prin biografia scriitorului. Fără îndoială
‘’Hanul Răzeşilor” este o reuşită extraordinară. Locul
asumat se dezvăluie ca loc al contemporaneităţii
plenare în sensurile desluşite de către Giorgio
Agamben. ” Contemporanul - postulează într-un
cunoscut eseu gânditorul italian, este acela care priveşte
drept în faţă fasciculul de întuneric generat de vremurile
sale. Acela care este capabil să scrie înmuindu-şi pana
în tenebrele prezentului”. Nu omiteţi şi faptul
axiomatic că un critic literar prin excelenţă este un
neistovit căutător al adevărului. Eu am şi privilegiul de
a lucra cu materialul clientului şi n-o poate spune
nimeni mai răspicat decât opera sa. Iluminate plenar,
iscate în penumbra textului sau iradiind din rizomi
apofatici, faţetele adevărului se topesc într-o singură
imagine: adevărul îşi dezvăluie astfel chipul multiplu,
paradoxal şi inefabil, diafan şi întunecat, limpid şi
INTERFAŢĂ - ÎNTRE APE

aporetic. Nevoia de comunicare, desigur, anulează
distanţe, însă nu este suficient să comunici, este
esenţial ceea ce comunici pentru ca distanţele să poată
deveni „aproape”... şi uite-aşa, poemul uneşte suflete,
minţi, într-un fel unic, poate greu de înţeles pentru unii,
fiind perceput de către alţii, lungimile de undă ale
percepţiilor nu sunt mereu egale dar, acolo unde se
întâlnesc, se creează, indiscutabil, punţi de legătură
inimaginabile, chiar dacă, aparent, undele acelea provin
din universuri diferite. E părerea altui critic dar pe care
mi-o asum şi eu. Şi mai e şi acel adaos de respect
care armonizează totul, vibraţia e cea care contează,
este cea care dă rezonantă totumului. De multe ori
Poetul, pare că vorbeşte despre sine şi parcă pentru
sine, nu dau exemple, pentru că le găsiţi frecvent în
cartea pe care o lecturaţi cu mai multă sau mai puţină
atenţie. Beşcucă se consideră un izolat care suferă
durere şi crede în Lumină şi nu întotdeauna sufletul lui
este la îndemâna înţelegerii tuturor. Dar este, în acelaşi
timp, un izolat creator, spicul minţii este matur. Ici-
colo, impregnate pe coli de vise, apar mărturii căutării
de sine, ale celui care trăieşte între răzvrătirile
vremurilor de azi. Este un autor autentic, toate poemele
au farmecul lor, prin acest solilocv pe care Beşcucă
ni-1 propune, nu e un monolog, e doar un solilocv, e
doar o gândire, o vorbire interioară astfel încât reuşeşte
să se trădeze singur, reuşeşte să privească retrospectiv
de unde a venit. Abordarea sincerităţii este
transparentă, găsim accente autobiografice în poem,
autodidactul perfecţionist iese la iveală iarăşi de sub
un voal de metaforă. Trecerea aceasta dintr-o stare
în alta o întâlnim pe parcursul întregului volum.
Este un volum de versuri care cuprinde poezii
fără rimă versuri în care metafora des întâlnită curge
parcă dintr-o peniţă febrilă şi de nestăvilit, atât de
incisivă. Poemele beşcuciene transpiră pură filozofie
abordând teme variate, când autorul trece cu uşurinţă
de la iubire la social, de la politică la suflet, de la
limitatele valori la nemărginirea dumnezeirii, dar
constantele care ies la lumină sunt Dumnezeu şi
Iubirea. De asemenea Beşcucă nu face abstracţie de
universul în care fiinţează, nu este pasiv la condiţia sa
umana, pe care o înfruntă cu toată fiinţa poetică.
„Scrie mai mult decât pot eu citi”, iar pentru timpul
viitor să iterez, cum mă sfătuia cineva, păstrând
proporţia, regretul lui Marin Sorescu în pragul trecerii
Styxului: „...regret că îmi rămân atâtea cărţi necitite.”
Poetul vine spre noi „dinspre Dumbrava Roşie nr 188”,
spaţiul restrâns al zidirii sale actuale în poezie,
contopindu-se cu eul liric, marginalizându-şi eul social,
acea parte a identităţii de sine prin care omul capătă
legitimaţie civilă. în prezent îşi edifică opera, la
Dorohoi, într-un ambient spiritual atins de aura
Botoşaniului, spaţiul care ni i-a dăruit pe titanii culturii
şi artei româneşti Eminescu, Iorga, Enescu. Este unul
dintre cei care scriu poeme, ca şi când ar scrie ode de
război. Pentru mine cert e un lucru, trăim două tipuri
de pandemie, una din viaţa cea de toate zilele în care
se văd consecinţe de toate felurile si una online, în
care se creează (pentru mulţi) starea de confort a unei
vieţi normale. Îmi amintesc de un joc virtual,
SecondLife, în care fiecare participant trăieşte viaţa
şi realitatea pe care şi-o doreşte, altfel spus îşi trăieşte
după bunul plac o altfel de viaţă. Diferenţa e că în joc
tu eşti cel care guvernează celelalte forme de viaţă şi
o faci după interesele tale primare, pe când în timpul
real, alţii îţi guvernează viaţa şi o fac în funcţie de
nevoile politice, financiare, sanitar-sociale, tu
nemaifiind factor de decizie, ci de supunere Nu ştiu
câţi vor trăi după bunul plac o a doua viaţă după toată
această perioadă pandemică, însă cert e încă un lucru:
învăţăm să trăim şi online, ceea ce anunţă clar o altă
etapă a planetei şi a omenirii. Momentan virtualul face
o concurenţă tot mai acerbă realului, înlocuindu-1
aproape total. Orice om e un zid, un perete pe care se
derulează imagini, emoţii momente, orice om are o uşă
şi o fereastră (sau mai multe), orice om are un zăvor
sau un lacăt. Cartea lui Marin Beşcucă tocmai de aceea
e un imn al bucuriei, o suită de ipostaze interioare
colorate, uneori hazlii, alteori amare, alteori frumoase,
pur şi simplu. Poezia nu se demodează, poezia e
aceeaşi.
Poetul Marin Beşcucă este asimilat curentului
postmodernist, poemele dumisale nu sunt turnate
într-un tipar standardizat, ci ţin de un registru poetic
flexibil, elastic, care, în mare, poate fi „patentul” poeziei
de azi. E adevărat şi că poezia de azi tinde spre o
libertate „dezlănţuită”, luând forma prozei lirice. Poezia
e acum o fuzionare, în masă sau la margine, a tuturor
genurilor literare. Mulţi observatori cred însă că
„poezia nouă” face bine sufletului atacat de „răul
secolului” nostru, tinde spre descântec, vindecând mai
bine angoasele umanităţii. Formele de expresie prin
care poetul prezentului va încerca să „decripteze
omenescul” prin viziuni de viaţă pline de semnificaţii,
nu prin fotografierea fidelă a realităţii - căci tocmai
asta e literatura conform lui Traian Herseni) - vor fi,
predominant, cele adaptate la dinamica fără precedent
a societăţii de azi. Marin Beşcucă este un romantic al
timpului nostru, dar care convieţuieşte cu
existenţialistul. Dialogul său liric cu Dumnezeu este
expresia cea mai înaltă a smereniei. Poemele sale sunt
condiţionate de celebrul dicton latin „Nihil sine Deo”.
Au un ludicul „serios”,impregnat cu umor, cu satiric
subtil: Cu alte cuvinte are un incomensurabil univers
poetic. întregul volum amiroase a istorie şi a patrie. îi
urez, la final, drum bun către inima citiorilor, la multe
BT-uri, pace vouă şi cafea multă în ibric.
Pompiliu COMŞA

DICŢIONAR - Artişti plastici gălăţeni (165)
LUPU, Vasile Marius - pictor, grafician,
designer. S-a născut la 9 martie 1966 la Bârlad. A
absolvit Şcoala de Muzică şi Arte Plastice din Bârlad
(1979), Colegiul Naţional „Gheorghe Roşca
Codreanu” din Bârlad (1984) şi Universitatea
Naţională de Arte „George Enescu” din Iaşi,
Facultatea de Arte Plastice, Decorative si Design,
Secţia Design (2004). În perioada martie - septembrie
2003 a beneficiat de o bursă europeană Socrates-
Erasmus şi a studiat designul la Universitatea
Politehnică din Milano, Facultatea de Arhitectură şi
Design Industrial (Italia). Membru al Uniunii Artiştilor
Plastici din România, Filiala Galaţi (2018). A lucrat ca
pictor-decorator, grafician şi designer la diferite firme
din România, Turcia (Istanbul) şi Italia (Roma). Din
2018 participă la Saloanele Filialei Galaţi a U. A. P.
R. Expoziţii personale: „September Blues”, Der
Bunker, Bârlad (2014); Galeriile de Artă „Nicolae
Mantu”, Galaţi (2021). Participări la expoziţii de grup:
Anuala de Pictură, Grafică, Fotografie şi Sculptură,
Muzeul de Artă Roman (2018/2019, 2019/2020);
„Artă, tradiţii şi culoare” (împreună cu Romeo Antonio
Pălie şi Ovidiu Cucu), Galeriile de Artă „Nicolae
Mantu”, Galaţi (2018); Expoziţia de Artă Vizuală
„Portret şi Autoportret”, Galeria de Artă „Ion Neagoe”
a Casei Corpului Didactic „Spiru Haret”, Iaşi (2018);
Expoziţia de Artă Vizuală „Dragobete Art.Ro, ediţia a
Vl-a, Galeriile de Artă „Victoria”, Iaşi (2018); Expoziţie
de grup în cadrul Balului de Caritate, Club Rotary,
Bârlad (2018); Expoziţia Taberei Internaţionale de
Creaţie Plastică „Vintilă Făcăianu”, Casa de Cultură
Plopeni (2018); „Rădăcini de culoare românească”,
Muzeul Icoanei „Muzeikon”, Alba Iulia (2019);
Expoziţia Taberei „Mişcarea sufletească”, Casa de
Cultură „Traian Demetrescu”, Craiova (2019);
Expoziţia Taberei de Artă Plastică „Tiberiu Cosovan”,
Păltinoasa (2019); Expoziţia Taberei Internaţionale de
la Chemi Vrah, Muzeul de Artă Smyadovo, Bulgaria
(2019); Bienala Naţională de Artă „Camil Ressu”,
Galaţi (2020); „Salonul de primăvară”, ediţia a IX-
a,expoziţie dedicată oraşului Roman, Muzeul de Artă
Roman (2021). Participări la tabere de creaţie: Tabăra
Internaţională de Creaţie Plastică „Vintilă Făcăianu”,
Plopeni, Prahova (2018); Tabăra Internaţională de
Pictură Arieşeni (2019); Tabăra Internaţională de
Pictură şi Sculptură „Mişcarea sufletească”, Craiova
(2019); Tabăra Internaţională de pictură „Smeda 2019-
Chemi Vrah”, Bulgaria (2019); Tabăra de Artă Plastică
„Tiberiu Cosovan”, ediţia a VlI-a, Poiana Dacilor,
Păltinoasa, Suceava (2019). Are lucrări în muzee şi
colecţii private din România, Turcia, Italia, Marea
Britanie, Germania şi Canada.
Creaţia lui Marius Lupu a evoluat de-a lungul
timpului în spiritul artei de factură realist-impresionistă,
însă în paralel artistul se exprimă şi într-un limbaj
expresionist-abstract. Pictează în ulei şi acrilice pe
pânză şi carton, practică grafica realizată în cărbune,
Balerină

grafit, creioane cu mina de grafit acuarelabil, pastel,
acuarelă, sanguină, baiţ şi tehnici mixte. Dintre genuri,
atât în pictură cât şi în grafică, preferă peisajul,
portretul şi natura statică, inclusiv cea cu flori. În
peisagistică a impresionat prin amplul ciclu „Bella
Roma”, în care înfăţişează edificii, aspecte urbanistice
şi monumente din Roma (Italia), configurate cu o
remarcabilă forţă realistă, urmărind să pună în evidenţă
frumuseţea şi particularităţile lor stilistice, valoarea
acestora în contextul epocilor în care au fost create
(„Colosseumul”, „Panteonul”, „Curia Iulia - anticul
Senat Roman”, „Biserica Santa Maria di Loreto şi
Palatul Valentini”, „Biserica Sfinţilor Cosma şi
Damian”, „Fântâna Maurului”, „Fântâna celor Patru
Fluvii”, „Fontana di Trevi”, „Arcul lui Constantin”,
„Celebra cafenea Rosati din Piazza del Popolo”, „Via
dei Fori Imperiali”, „Piazza Navona”, „Piazza di
Spagna”, „Vedere de la periferia Romei” etc.). Alte
peisaje sunt din oraşul Plopeni (Prahova), de la Cacica,
Deleni, Păltinoasa, Vultureşti, Mangalia. Remarcăm
şi în acestea grija artistului pentru redarea atât a
specificului arhitectural atunci când este vorba de case
sau locaşuri de cult, cât şi pentru reliefarea pitorescului
naturii, cuprinzând în patrulaterele tablourilor spaţii cu
desfăşurări ample şi vegetaţie abundentă.
Ca portretist, Marius Lupu s-a făcut cunoscut în ţări
din Europa şi de pe alte continente, de unde a primit
comenzi de la persoane importante. Portretele lui
reprezintă chipuri de celebri cântăreţi, muzicieni,
regizori, actori, scenarişti - dar şi de copii, oameni
simpli, monahi, prieteni. Sunt remarcabile cele şapte
tablouri, executate în ulei pe pânză (dimensiuni 70 x
70 cm), care au ca protagonişti cântăreţi de muzică
rock ca Freddie Mercury sau pe cei din celebrul
„Forever 27 Club”, stinşi din viaţă la vârsta de 27 de
ani, şi cărora artistul le cinsteşte memoria cu mijloacele
sale artistice: Jimi Hendrix, Janis Joplin, Jim Morrison,
Brian Jones, Kurt Cobain, Amy Winehouse. Portrete
realizate în urma unei documentări foarte minuţioase,
muncă ce i-a dat posibilitatea artistului ca dincolo de
asemănarea fizică să pună în evidenţă individualitatea
fiecăruia, să transmită acele vibraţii ale muzicii
acestora, a intensităţii cu care ei au ars în timpul scurtei
vieţi pentru a-i face fericiţi, prin muzica lor, pe iubitorii
rock-ului. Alte portrete ale unor personalităţi
internaţionale au fost realizate cu mijloacele graficii şi
din rândul lor amintim: Bob Marley, David Bowie, Eros
Ramazzotti, George Clooney, Johnny Depp, Leonardo
DiCaprio, Laetitia Casta, Marilyn Manroe, Monica
Bellucci, Nicole Kidman, Richard Gere, Vasco Rossi.
Nu lipsesc din această galerie de portrete chipurile
românilor Cristi Minculescu şi Nicu Covaci.
În ultimii ani, Marius Lupu a expus şi lucrări
de o cu totul altă factură, încadrabile într-un stil
expresionist-abstract, cu elemente simbolice
evocatoare a unor vremuri îndepărtate. Pictate pe o
dominantă de albastru sau de griuri, ele ne introduc
într-un univers enigmatic. În două dintre ele („Carla’s
Dreams”, „Ultima dimineaţă în Cnossos”), formele,
închipuind oameni-pasăre, cu elemente decorative din
fragmente labirintice, zburând deasupra valurilor mării
aidoma unor vulturi, fac aluzie la palatul regelui Minos
din Cnossos, insula Creta- o construcţie labirintică,
concepută de celebrul arhitect şi sculptor al mitologiei
antice greceşti Dedal, tatăl lui Icar. „Călătoria
şamanului” aminteşte de practicile şi ritualurile
şamanismului pentru comunicarea oamenilor cu lumea
spiritelor. într-un altul („Relicvă”), pictat pe un fundal
de griuri, pasta este amestecată cu diferite ingrediente,
aşa încât ea devine aspră, rugoasă, sugerând straturi
arheologice din timpuri imemoriale. Peştele din
tablourile „The Fish Knows” I şi II are pe spate ţepi
roşii în loc de solzi, iar pe burtă elemente de labirint,
având o înfăţişare ciudată, care produce un sentiment
de anxietate. Expuse recent, acestea sunt lucrări care
par că deschid o nouă etapă în creaţia lui Marius Lupu,
dar ele fac parte dintr-un parcurs de cercetare artistică
început încă din anii 2000.
Bibl.: Corneliu Stoica, Parcursuri artistice,
Editura Centrului Cultural „Dunărea de Jos”, Galaţi,
2019.
Nud I
46
Morphochroma
Prin 1970, vizitându-1 pe maestrul Nicolae
Spirescu în atelierul său din strada Basarabiei nr. 33,
acesta mi-a vorbit despre pictoriţa Jeanne Coppel,
originară din Galaţi, pe care o cunoscuse în una din
călătoriile sale la Paris. Atunci el mi-a arătat şi
„Dicţionarul picturii abstracte” de Michel Seuphor
(Editura Femand Hazan, Paris, 1957), în care artista
figura alături de personalităţi marcante: Wassily
Kandinski, Piet Mondrian, Paul Klee, Jackson Pollock
etc. Ulterior, informaţiile mele s-au îmbogăţit prin
corespondenţa purtată cu pictoriţa, iar după moartea
acesteia (1 noiembrie 1971), cu soţul său,
matematicianul Theodor Coppel. De asemenea, prin
investigaţii în arhive şi biblioteci am descoperit date
noi în legătură cu artista şi familia sa.
Jeanne Coppel s-a născut în Galaţi, la 3 mai
1896, într-o casă din strada Domnească nr. 25. Părinţii
săi erau Maurice şi Emestine Helder. Tatăl, comerciant
notabil de bijuterii şi ceasuri, îşi avea magazinul în
propria casă, o construcţie impozantă, „ cu două etaje
şi cu un turn, parcă ar fi fost unul din turnurile primăriei
vieneze, şi-n turn un ceas mare cât o roată de car
care bătea orele şi jumătăţile de oră şi care mergea
cu regularitate ”, după cum îşi aminteşte medicul-
scriitor Crişan V. Muşeţeanu în cartea sa „Lumea
copilăriei mele”.
Maurice Helder a fost un timp şi consilier în
Consiliul Local. A manifestat o deosebită pasiune
pentru colecţionarea unor obiecte de artă şi cu valoare
istorică.
După moartea acestuia, în 1934, soţia şi fiica
sa au donat colecţia muzeului din cadrul Bibliotecii
„V.A.Urechia”. În actul de donaţie, datat 17 aprilie
1934, acestea scriau: „Depe urma decedatului nostru
soţ şi tată, au rămas mai multe obiecte de artă şi antice,
cu valoare istorică, pe care atât răposatul cât şi noi,
am socotit că e mai nimerit să fie donate spre păstrare
şi amintire în muzeul actualmente pe lângă Biblioteca
„Urechia ” şi care, cu timpul, va deveni un muzeu al
oraşului Galaţi. Vă rog să binevoiţi a lua în primire
următoarele obiecte cu rugămintea de a fi păstrate şi
expuse în aşa fel încât să reiasă oricând la iveală gândul
cu care au fost oferite de donator Inventarul donaţiei
cuprindea arme (o sabie cu mâner de metal, încrustat
cu cruce albă de email, pistol cu cremene, o sabie
turcească cu mâner de corn, un pistol cu mâner de
metal, un pumnal cu mâner de os, un baston cu capul
lui Cuza, un pumnal mic turcesc etc.) şi obiecte antice
şi de artă (colan încrustat în bronz, farfurie
chinezească reprezentând căderea Plevnei, 6 bucăţi
marmură pictate cu figuri reprezentând diferite
costume greceşti, 3 figurine egiptene, 21 medalii
comemorative, 3 volume vechi greceşti (Biblie), stema
de la Vila Cuza etc. De asemenea, în patrimoniul
Catedralei Arhiepiscopale din Galaţi se află o tavă de
argint donată acesteia de Moritz Helder, având gravat
următorul text: „Pe această tavă s-a prezentat
tradiţionala pâine şi sare de câte ori neuitatul rege Carol
I a vizitat oraşul Galaţi. Donaţiunea M. Helder,
Catedralei Episcopale din Galaţi, cu prilejul sfinţirii ce
a avut loc la 6 august 1917”.
Pictoriţa şi-a petrecut copilăria în oraşul natal
şi la un pension din Lausanne (Elveţia). Încă de la
vârsta de opt ani începe să deseneze. Studiază mai
întâi, împreună cu prietena sa Dorothea Schmierer-
Roth, cu Antonio Zumino, un modest pictor academic,
originar din Veneţia, apoi în cursul anilor 1912-1913,

Pictoriţa Jeanne Coppel şi arta colajului
(125 de ani de la naşterea artistei)

la Berlin, vine în contact cu mişcarea „Der Sturm”,
care îi relevă pictura cubistă a lui Kandinski, Delaunay,
Chagall etc. În această perioadă a cunoscut şi Baletul
rus condus de Serghei Pavlovici Diaghilev şi decorurile
strălucitoare ale lui Mihail Larianov şi ale Nataliei
Goncearova.
Reîntorcându-se la Galaţi, are prilejul ca în
compania aceleiaşi prietene să lucreze cu pictorul Ion
Theodorescu-Sion. Întâlnirea cu acesta se pare că a
fost hotărâtoare pentru cariera artistei, fiindcă iată ce
ne mărturiseşte ea într-o scrisoare din 11 martie 1971:
„Într-adevăr Dorothea Roth şi cu mine am lucrat
împreună toată iarna lui 1916 -1917 cu războiul în faţă.
Mă bucur că am prilejul pentru prima oară să-mi exprim
recunoştinţa faţă de învăţătura lui Theodorescu-Sion.
El revenea în România după o şedere în Franţa şi era
cu totul pătruns de pictura franceză, care şi ea în acel
moment a cunoscut cele mai bogate înnoiri. Cu toate
că a fost tânăr la acea epocă, Theodorescu-Sion a
ştiut să se apropie de maeştrii care conveneau
personalităţii sale. Lui îi plăcea să vorbească în special
despre maestrul din Aix (Cezanne), ne arăta
reproduceri şi ne explica principiile şi căutările lui
Cezanne, felul lui de a construi un peisaj, de a
descompune un volum în planuri, de a simplifica
formele la tot ce au esenţial, «de a trata natura prin
cilindru, sferă şi con». Conversaţiile şi învăţătura lui
Theodorescu-Sion mi-au dovedit că principiile lui
Cezanne au contribuit la propria mea dezvoltare.
Aceasta nu s-a dezminţit niciodată în timpul multor
ani care s-au scurs de atunci ”. Aşadar ce a însemnat
întâlnirea lui Jeanne Coppel cu Ion Theodorescu-Sion,
el însuşi un înnoitor al artei româneşti din perioada
interbelică, rezultă clar din confesiunea artistei, ca şi
din opera ei.
Din perioada anului 1917-1918 datează
primele colaje abstracte. în 1919, ajungând la Paris,
frecventează Academia Ranson, unde beneficiază de
învăţătura nabiştilor Paul Serusier, Edouard Vuillard,
Maurice Denis şi Felix Vallotton. În 1920 se
căsătoreşte cu inginerul Theodor Coppel. în 1942, din
cauza originii evreieşti, se refugiază la Aix en Provence,
oraş în sud-estul Franţei, la nord de Marsilia. Se
reîntoarce la Paris în 1946 şi revine la compoziţiile
sale abstracte. Din 1948, când îi este semnalată
prezenţa la Salon des Realites Nouvelles (unde a
descoperit-o criticul de artă Michel Seuphor), a
participat la peste 60 de expoziţii colective din Franţa
şi din alte ţări, deschizând în acelaşi timp şi peste 10
expoziţii personale. În 1964 a participat la expoziţia
„50 de ani de colaj”, organizată de Muzeul de Artă şi
Industrie din Saint-Etienne. Lucrările sale au fost
întâlnite la Bienala de la Sao-Paulo, la expoziţiile
internaţionale din Italia, Austria, Statele Unite ale
Americii, Suedia, Anglia, Olanda, Mexic, Germania.
A realizat şi ilustraţie de carte pentru mai mulţi scriitori,
printre care şi pentru un volum al poetului bilingv Ilarie
Voronca („Dîner chez Jeanne Coppel”, 1952). A
încetat din viaţă la 1 noiembrie 1971. În 1994, în
perioada 1 iulie - 9 octombrie, Muzeul-Bibliotheque
Pierre Andre Benoit i-a organizat o mare retrospectivă,
găzduită în 1995 şi de Galeria Veronique Smagghe
(24, rue Charlot 75003 Paris - Franţa).
Opera sa, formată din lucrări de pictură în ulei,
guaşă, acuarelă, reliefuri, colaje, a fost apreciată de
critica de artă mai ales pentru profunzimea şi rezonanţa
poetică, pentru echilibrul arhitectural atât de perfect.
„Creaţia lui Jeanne Coppel, notează Michel Seuphor
în prefaţa catalogului primei sale expoziţii personale,
găzduită în 1950 de Galeria Colette Allendy din Paris,
are seriozitatea lui Braque, aceeaşi limpezime, aceeaşi
discreţie, acelaşi calm măsurat. Ea iubeşte tonurile
mate şi surde. Câteodată se întâmplă să adauge câte
un accent strălucitor dar al cărui rol nu e să lumineze,
ci mai mult să facă simţită acea putere interioară
acumulată. Deşi ea pictează pânze de o rară subtilitate,
în colaje îşi desăvârşeşte propriile căutări personale.
Acestea sunt toate opere de maturitate plastică, ele
au o puternică densitate de expresie.
Multe colaje ale Jeannei Coppel sunt inspirate
din vechile ziduri ale Parisului, de ruinele rămase în
urma războiului. Ele traduc în culorile surdinizate ale
diferitelor elemente ce alcătuiesc textura colajului o
Desen

atmosferă tristă, dezolantă. Întrebuinţarea în cadrul
compoziţiei a unor fragmente de afiş marchează
respiraţia oraşului (ex. lucrarea „Murs de Paris”),
culorile amestecate, alcătuind un adevărat mozaic,
reunesc partea tragică cu cea comică, ţipătul de revoltă
cu cel al atmosferei spectacolelor. Deşi abstracte,
colajele lui Jeanne Coppel comunică sentimente adânc
umane, exprimate original cu mijloacele acestui gen.
„Cu o magie ce-i este caracteristică, scrie o foarte
bună cunoscătoare a operei artistei, Herta Wescher,
Jeanne Coppel reuşeşte să unească în colaje elementele
componente în tonuri surde, dar scăldate într-o claritate
alcătuită din reflexe şi lumini de o melancolică poezie
Şi tot ea notează: „este suficient să-i priveşti faţa tânără,
ochii binevoitori şi arzători, ca să fii convins de armonia
ce domneşte în operă. Şi opera rămâne ca o mărturie
a acestei admirabile armonii’’. La rândul său, Pierre
Courthion, în cartea sa „Curente şi tendinţe în arta
secolului XX”, scrie: „La Jeanne Coppel îmi plac, mai
înainte de orice, colajele cu tonuri rar întâlnite şi
sensibile”.
Pictoriţă de un rafinament cromatic deosebit,
dar în acelaşi timp manifestând rigoare, ştiinţă
compoziţională şi capacitatea de a reţine esenţialul,
Jeanne Coppel a contribuit din plin la dezvoltarea artei
colajului, fiind alături de Pablo Picasso, Georges
Braque, Jean Arp, Sophie Taeuber, Kurt Scwitters ,
Gerhard Richter, Alberto Magnelli una dintre acele
personalităţi care au dat acestui gen strălucire şi l-au
impus în concertul artei universale. Creaţia sa figurează
Colaj 1

astăzi în numeroase colecţii particulare, în mari muzee
din Franţa (Muzeul de Artă Modernă al oraşului Paris;
Muzeul de Artă şi Industrie, Saint-Etienne; Muzeul de
Arte Frumoase, Nantes; Muzeul Tavet, Pontoise;
Muzeul Pierre Andre Benoit, Ales; Muzeul Unterlinden,
Colmar; Muzeul din Montbeliard; Centrul Naţional de
Artă Contemporană, Paris), S. U. A. (Muzeul de Arte
Fogg, Universitatea Harvard), Anglia (Britsh Museum,
Londra; Muzeul de Artă Modernă, Cambridge), Israel
(Muzeul Bezalel, Ierusalem), Germania ( Kunstmuseul
Bochum; Kunsthalle Recklinghausen); Brazilia Muzeul
de Artă Modernă, Sao Paulo), iar expoziţiile organizate
după 1971 la Paris sunt o mărturie că opera sa continuă
să fie apreciată şi după moartea artistei, fiind periodic
prezentată publicului prin manifestări care să o facă şi
noilor generaţii cunoscută.
Colaj 5
Colaj 4

